ועדת הכספים, כנסת 23, פרוטוקול מספר 22, 2020-04-07 14:40

עודד פורר: אנחנו עוברים לסעיף השני בסדר-היום: הצעת חוק הביטוח הלאומי (הוראת שעה – נגיף הקורונה החדש) (הסכם לפי סעיף 9).

עודד פורר: היועצת המשפטית.

שגית אפיק: לפי חוק הביטוח הלאומי, הסכם לפי סעיף 9 שהאוצר עושה עם הביטוח הלאומי דורש התייעצות עם ועדת העבודה והרווחה, דיברנו על זה אתמול ארוכות.

שגית אפיק: החוק מתייחס לוועדת העבודה והרווחה הקבועה.

שגית אפיק: כיוון שאין ועדת עבודה ורווחה קבועה כרגע, ורוצים לשלם את המענקים עוד היום או לפני ערב החג, נדרשת התייעצות עם ועדה כלשהי.

שגית אפיק: על מנת שאפשר יהיה לקיים את ההתייעצות, מוצע בהצעת החוק הממשלתית לשנות, כך שתיקבע ועדה שאיתה אפשר יהיה להתייעץ ביחס להסכם של המוסד לביטוח לאומי.

שגית אפיק: אומנם בהצעה שבפניכם מציעה הממשלה שוועדת הכנסת תבחר איזה ועדה.

שגית אפיק: אני מציעה שנקצר את התהליך, ונקבע בנוסח עצמו שהוועדה שיבצעו איתה את ההתייעצות תהיה ועדת הכספים הזמנית.

שגית אפיק: זה ממילא הוראת שעה רק לעת הזאת, זה לא בא לעקוף את ועדת העבודה והרווחה הקבועה.

שגית אפיק: והמטרה היא פשוט לאפשר את תשלום המענקים לפני ערב החג.

איציק שמולי: הדיון במועצת הביטוח הלאומי התקיים כבר?

קריאה: כן.

עודד פורר: תקריאי ואז – אולי לפני כן, מילה גם לחברי הכנסת, שיש פה כל מיני הסתייגויות שנוגעות בעצם לעניין עצמו.

עודד פורר: השאלה אם המקום הוא פה עכשיו בחקיקה.

שגית אפיק: הסתייגויות להסכם?

עודד פורר: בדיוק.

עודד פורר: הסתייגויות שנוגעות לאופן ביצוע ההסכם: האם חותכים את זה בקבוצות אוכלוסייה מסוימות?

שגית אפיק: אז אני אגיד עוד מילה, איך אני חושבת שנכון שיהיה התהליך.

שגית אפיק: נראה לי שנכון שיהיה התהליך, שאנחנו נאשר את הצעת החוק, נביא אותה למליאה.

שגית אפיק: לאחר מכן צריכים לקיים עם הוועדה התייעצות.

שגית אפיק: כיוון שהכוח שלכם בדיון השני אחרי המליאה בהתייעצות הוא מעט נמוך יותר, כיוון שזו רק התייעצות ואפשר, אף אם עושים אותה בנפש חפצה ובלב פתוח, לא חייבים לקבל את עמדת הוועדה, אז אפשר תוך כדי הצעת החוק כן להעלות את הנושאים שאתם מבקשים לתקן.

עודד פורר: את הנושאים.

עודד פורר: מאה אחוז.

שגית אפיק: ולראות אם אפשר לתקן אותם ואיך.

עודד פורר: להגיע לסיכומים.

שגית אפיק: אבל אני כבר אומרת:

שגית אפיק: דברים שצריכים להיכנס בהסכם, יהיה מאוד קשה להכניס אותם לחקיקה, זה תהליך שהוא לא פשוט.

שגית אפיק: אז צריך לנסות למצוא הסכמה אולי שהיא מחוץ לחקיקה, אבל בזמן הזה שעוד יש לכם את הסמכות.

עודד פורר: מה שאני אציע זה, שאחרי שנסיים את ההקראה ונשמע את דברי מנכ"ל הביטוח הלאומי שנמצא בזום, חברי הכנסת יתייחסו, יעלו, אני מבקש, את הנקודות בקצרה.

עודד פורר: תבינו, אנחנו נמצאים ערב חג, בכנסת העובדים עבדו פה גם בוועדה עד 04:00 לפנות בוקר.

עודד פורר: אנחנו באמת רוצים גם לסיים.

עודד פורר: ואנחנו גם רוצים שהביטוח הלאומי יוכל לבצע היום את ההעברה.

נעה בן שבת: רק אני רוצה להבהיר, שלא בטוח - - - היום, זו הבהרה שקיבלנו מהביטוח הלאומי.

נעה בן שבת: וגם שאם מדובר פה בוועדת הכספים, אז כמובן לצורך העניין המיוחד הזה, כדי לחסוך זמן, אבל הנושא הוא בתחום ועדת - - -

עודד פורר: לא ניקח מסמכותה של ועדת העבודה והרווחה.

שגית אפיק: ברור.

שגית אפיק: אמרתי לפני זה, שאין כוונה לפגוע בסמכויות של ועדת העבודה והרווחה הקבועה בכל מקרה.

עודד פורר: אנחנו מדברים רק על מצב שבו אין ועדת עבודה ורווחה קבועה.

שגית אפיק: בדיוק.

עודד פורר: ולכן אין בכלל שאלה לגבי העניין הזה.

עודד פורר: אני אבקש שחברי הכנסת, ברגע שנפתח את זה, נוותר על הצעות לסדר, ונוותר על כל מיני דברים שברומו של עולם היום - - -

בועז טופורובסקי: עד שאני לא מקבל תשובות אני לא מוותר.

שגית אפיק: לא צריך הצעה לסדר, תעלה את הסוגיה שאתה מבקש.

עודד פורר: לא, אני אומר: תעלה את הסוגיות.

בועז טופורובסקי: - - - להחליט אם אני רוצה הסתייגות או לא.

עודד פורר: בסדר.

עודד פורר: אני רוצה שהדיון יהיה מדויק, יהיה בדיוק על ההסתייגויות.

עודד פורר: בדיוני ועדת הכספים, מטבע הדברים, עולים הרבה מאוד נושאים, לא בהכרח בהקשר של החוק.

עודד פורר: אני מבקש שכן נישאר צמודים הפעם להסכם עצמו עם הביטוח הלאומי ולנקודות שאנחנו נרצה לשנות שם.

עודד פורר: חברי הכנסת שיושבים בחדר השני, אלכס קושניר יושב על כיסא היושב-ראש שם?

אלכס קושניר: כן.

עודד פורר: אז אתה גם החניך התורן בחדר, כדי להעביר אליי בווטסאפ מי מאלה שיושבים בחדר השני מבקשים רשות דיבור, וככה נוכל לנהל את זה בצורה מסודרת.

עודד פורר: בינתיים נתחיל בהקראה של היועצת המשפטית.

שגית אפיק: אז חוק הביטוח הלאומי (הוראת שעה – נגיף הקורונה החדש) (הסכם לפי סעיף 9), התש"ף–2020.

שגית אפיק: יש לי שאלה פה לביטוח הלאומי: האם רק לגבי סעיף 9(א) אתם צריכים התייעצות או שישנם סעיפים נוספים בחוק הביטוח הלאומי, שבימים אלה אתם תידרשו להתייעצות או להסכמה של ועדה מוועדות הכנסת?

אסי מסינג: רגע, שנייה אחת.

אסי מסינג: ההצעה היא הצעת חוק ממשלתית, שמשרד האוצר הגיש אותה אתמול בלילה לאור הקשיים.

אסי מסינג: ואני מבקש רק לנהל אותה כמו שהצעת חוק ממשלתית מנוהלת, באותו אופן.

שגית אפיק: כשמה האופן?

שגית אפיק: שאתה מקריא?

עודד פורר: רוצה אתה להקריא?

אסי מסינג: לא רק מקריא, גם מסביר.

אסי מסינג: וגם אם יש שינויים, הכול צריך להיות מנוהל באותו אופן.

שגית אפיק: אבל רק התחלנו להקריא.

שגית אפיק: אני מקלה עליך, אסי, אני מקריאה בשבילך.

עודד פורר: אסי, לא נדלג עליך.

עודד פורר: אני מבטיח לך, אפילו שאתם בזום, לא נדלג עליך.

אסי מסינג: לא, אבל גם את השאלות, בסדר?

שגית אפיק: אז אני מפנה אליך את השאלה.

שגית אפיק: אסי, האם יש בחוק המוסד לביטוח לאומי סעיפים נוספים שאתם עשויים להידרש אליהם בשבועות הקרובים, בשל נגיף הקורונה או מסיבות אחרות, שבהם תידרש התייעצות או הסכמה של ועדה מוועדות הכנסת?

אסי מסינג: הממשלה כרגע ביקשה לעשות תיקון אך ורק לכל מה שקשור להסכם לפי סעיף 9.

אסי מסינג: לא דנו בשום דבר אחר.

אסי מסינג: הדבר הזה נעשה בהליך מאוד מאוד מהיר, כפי שאני הסברתי עוד אתמול בלילה, ואני מבקש לא לחרוג ממנו.

אסי מסינג: זה הדיון.

אסי מסינג: אם נצטרך לעשות תיקונים נוספים, וייתכן שנצטרך לעשות תיקונים נוספים שאינם קשורים להסכם לפי סעיף 9, אנחנו נשוב לכנסת.

עודד פורר: אסי, ישנם סעיפים נוספים בחוק הביטוח הלאומי שדורשים התייעצות עם ועדת העבודה והרווחה?

אסי מסינג: לא בכל מה שקשור להפעלה כרגע.

עודד פורר: לא שאלתי לגבי הפעלה כרגע, שאלתי האם ישנם סעיפים נוספים שכדי להפעיל אותם אתה נדרש לוועדת העבודה והרווחה?

עודד פורר: מטבע הדברים, אנחנו למודי ניסיון מהשנה האחרונה, אנחנו לא יודעים בדיוק מה ילד יום.

עודד פורר: ואני לא ארצה לבוא כל פעם לשינוי חקיקה בשביל שאחר כך יהיה עוד איזה סעיף שתגידו: עכשיו אנחנו צריכים עוד פעם לעבור פה לילות בכנסת בגלל שלא היה לנו נוח פעם קודמת.

איציק שמולי: לפעמים גם אישור צריך, לא רק היוועצות.

 << דובר_המשך >> אלון מסר: יש הרבה סעיפים.

 << דובר_המשך >> אלון מסר: כרגע אבל, מבחינת הממשלה והעבודה שבמשרד האוצר וביטוח לאומי וכלל משרדי הממשלה, אין כרגע שום דבר מעבר להסכם שמונח כרגע על השולחן.

עודד פורר: זה לא מה ששאלתי, חברים.

 << דובר_המשך >> אלון מסר: אני יודע.

 << דובר_המשך >> אלון מסר: אבל - - -

אסי מסינג: אם השאלה היא רק ביחס לשאלה של ועדת העבודה במקום ועדת הכספים, מבחינתנו יכול להיות מקובל שההסמכה תהיה אותו דבר לצורך העניין ולא יצטרכו לעשות תיקון חקיקה.

אסי מסינג: זה לא נראה לי - - -

שי באב"ד: אדוני היו"ר, אני רוצה שנייה הערה קצרה.

עודד פורר: שי, לא קיבלת רשות דיבור.

שגית אפיק: אסי, לא הבנתי את התשובה שלך.

מאיר שפיגלר: כבוד היושב-ראש, אפשר - - -

עודד פורר: לכל בכירי המשק הציבורי והמגזר הציבורי שמצטרפים אלינו לדיון בזום, הנוהל בוועדת הכספים זה שאני נותן רשות דיבור ואז מדברים, בעיקר בזום.

עודד פורר: מי שמבקש רשות דיבור, אתם יודעים לפנות לטמיר, יש לכולכם את הנייד שלו, תשלחו לו ווטסאפ, ניתן רשות דיבור, כי ההתפרצויות האלה בזום הן בלתי אפשריות.

עודד פורר: אסי, תענה, אחריך מנכ"ל הביטוח הלאומי, ואחרי זה אני אתן גם למנכ"ל האוצר להתייחס.

אסי מסינג: אני מניח שישנם עוד סעיפים בתוך חוק הביטוח הלאומי שמתייחסים לאישור של ועדה.

אסי מסינג: שוב, אנחנו רואים שאין לנו כרגע שום צורך בהפעלה, ואני גם מזכיר שההוראה היא רק עד הקמת הוועדה.

אסי מסינג: אם בכל זאת, אפשר יהיה לעשות את אותה החלפה.

אסי מסינג: זה נראה לי פחות משמעותי כרגע.

אסי מסינג: אני מבין שאתם מבקשים בשאלה, האם לראות את זה לצורך כל הוראות חוק הביטוח הלאומי?

שגית אפיק: זאת השאלה.

עודד פורר: ברגע שתהיה ועדת העבודה והרווחה, יהיה לכם ועדת העבודה והרווחה.

שגית אפיק: זו הרי תקופה סופר קצרה, אסי.

עודד פורר: אנחנו חוסכים לך עבודה.

שגית אפיק: גם לנו.

אסי מסינג: אני חושב שלא צריכה להיות מניעה לעשות את זה כך.

שגית אפיק: על כל הסעיפים?

אסי מסינג: כן.

שגית אפיק: ואז לעשות התייעצות או אישור?

אסי מסינג: כן.

עודד פורר: במקום שנצטרך להקים ועדה מיוחדת או לשנות עוד תיקון חקיקה.

נעה בן שבת: אני מתלבטת אם זה רחב מדי, כי מצד אחד אני רואה את החשיבות של הדבר הזה.

נעה בן שבת: למשל, עלה עניין בוועדה לענייני רווחה ועבודה לענייני הקורונה, היה עניין של סיווג המעסיקים שזה עלה כבעיה, וזה נעשה בצו גם כן באישור הוועדה.

נעה בן שבת: זה דבר ספציפי שאני יודעת שעלה.

נעה בן שבת: מפעילי במה או כל מיני אומנים שאלו לעניין צו סיווג מעסיקים, זה משהו שאני יודעת באופן ספציפי שעלה כבעיה בוועדה לענייני רווחה ועבודה.

נעה בן שבת: באופן רחב לגבי כל עניין, השאלה עד מתי יהיה המצב הזמני, ואם אפשר לתלות את זה לפחות בנגיף הקורונה.

עודד פורר: עוד פעם, הרי המצב הזמני יהיה עד שקמות ועדות קבועות.

עודד פורר: הרי תמיד נדרשים לזה כשאין ועדות קבועות.

עודד פורר: אם הכול עובד נכון וקמה ממשלה וקמות ועדות קבועות, אז אין שום בעיה.

עודד פורר: ההוראה היא הוראת שעה רק למצב שבו אין ועדה קבועה.

עודד פורר: מהרגע שיש ועדה קבועה הסמכות חוזרת לוועדה הקבועה, באופן אוטומטי אגב, מהנוסח לפחות שמונח בפנינו.

נעה בן שבת: אם כך, אבל אולי לחזור לנוסח הקודם: לוועדת הכספים או לוועדה אחרת שתקבע ועדת הכנסת, כי לפעמים הנושא יהיה אולי אחר ויתאים לוועדה - - -

עודד פורר: אין ועדה אחרת.

עודד פורר: זה או ועדת הכספים או ועדת החוץ והביטחון.

עודד פורר: הוועדות האחרות הן לא ועדות - - -

נעה בן שבת: לא, אבל יכולה להיות ועדה לעניין מסוים.

עודד פורר: לא, ועדה לעניין מסוים לא יכולה לדון.

נעה בן שבת: למה לא? ועדה לעניין מסוים שקבעה הכנסת.

שגית אפיק: הממשלה בנוסח המקורי ביקשה שזה יהיה או כספים או ועדה לעניין - - -

עודד פורר: כספים.

נעה בן שבת: ואז יכול להיות שוועדה לעניין מסוים היא זאת שתוקם, אפילו לעניין - - -

עודד פורר: אנחנו סיכמנו גם על כספים.

עודד פורר: זה היה גם הסיכום המקורי.

עודד פורר: שפיגלר.

מאיר שפיגלר: פשוט נשאלה השאלה, והיות ששמעתי את הדיון שהתנהל בעקבותיה, כרגע אין לי מה להוסיף.

עודד פורר: שי באב"ד, מנכ"ל האוצר.

שי באב"ד: כן, יש לי הערה שאני רוצה להעיר, על אירוע שמבחינתי לא היה לי חמש שנים שאני מנכ"ל.

שי באב"ד: אני כרגע יושב באוטו מחוץ לכנסת, לא נותנים לי להיכנס לוועדה, על חקיקה שאנחנו מביאים לכנסת.

שי באב"ד: זו בעיניי סיטואציה הזויה.

שי באב"ד: אני כבר למעלה מחצי שעה מחכה לאישור מאלברט, שיחליט אם כן להכניס אותי או לא להכניס אותי.

שי באב"ד: לא ייתכן שחוק כזה שאנחנו מביאים, שהוא חוק שמשרד האוצר מגיש אותו, אני לא יכול להיות בתוך הוועדה, ואני צריך לשבת באוטו כדי להתחנן שיכניסו אותי לתוך הכנסת.

שי באב"ד: זאת נראית לי סיטואציה הזויה, משפילה ולא במקום.

שי באב"ד: זו ההערה שלי כרגע לצורך העניין הזה.

שי באב"ד: זה פשוט לא מתקבל על הדעת.

עודד פורר: ההערה שלך חשובה, נרשמה.

עודד פורר: זאת הערה שגם הוועדה העלתה אותה בלא מעט דיונים שאנחנו קיימנו פה, ולא נתנו לאף אחד להיכנס פה, לא לחשב הכללי, לא לממונה על התקציבים.

שי באב"ד: זה לא אותו דבר.

עודד פורר: לא, אני בצד שלך, שי.

עודד פורר: אנחנו נעביר את זה מפה ליושב-ראש הכנסת.

עודד פורר: שי, זה לא בסמכותנו.

שי באב"ד: איך מצפים ממני, אדוני היו"ר, לדאוג שחקיקה תעבור אם יש בעיות, כמו שאתמול היו בעיות עם רופאים, עם חיילים בודדים, או עם דברים אחרים, לסיים אותם, כשאני נמצא בזום.

עודד פורר: שי, אתה לא צריך לשכנע.

שי באב"ד: אנחנו צריכים למשוך את החוק, ולהגיד שלא נותנים להיכנס לכנסת ובגלל זה לא תהיה חקיקה?

עודד פורר: שי, אני בצד שלך בעניין הזה.

עודד פורר: אני מבקש גם שההערה הזו תועבר ליושב-ראש הכנסת.

שי באב"ד: אני יושב באוטו מחוץ לשומר, מחכה לכניסה.

עודד פורר: אתה צריך להבין את הסיטואציה של חברי הכנסת בבניין הכנסת: אין לנו סמכות על הבניין.

עודד פורר: לבניין אין סמכות עלינו ולנו אין סמכות על הבניין.

עודד פורר: הסמכות על הבניין נתונה ליושב-ראש הכנסת שפועל באמצעות מנכ"ל הכנסת.

עודד פורר: אנחנו נעביר לו גם את העניין הזה.

עודד פורר: אני לא ידעתי שאתה יושב בחוץ.

שי באב"ד: באוטו ליד השומר.

שי באב"ד: תראה את השומר שלך פה.

שי באב"ד: זה האירוע.

עודד פורר: הוא לא שלי.

עופר כסיף: האמת היא שאני דווקא רגיל להיות מיובש על ידי באב"ד, שלא עונה לפניות שלי כבר כמה זמן.

עודד פורר: תודה, חבר הכנסת כסיף.

עודד פורר: לעניין עצמו, שגית, אנחנו יכולים לתקן את זה כדי לתת את הסמכות לוועדת הכספים?

שגית אפיק: אנחנו יכולים לתקן את זה.

שגית אפיק: אבל אני רוצה רק לחדד מה שאומרת היועצת המשפטית לוועדת העבודה והרווחה.

עודד פורר: לענייני רווחה ועבודה.

שגית אפיק: לא, היא גם היועצת המשפטית לוועדת העבודה והרווחה הקבועה וגם לוועדת קורונה.

שגית אפיק: היא אומרת בעצם, שיכול להיות שיש סעיפים שהם יותר דחופים לעת הזאת, ואין בעיה שהם יעברו לוועדת הכספים הזמנית.

שגית אפיק: אבל יכול להיות שיש הרבה דברים אחרים שתקועים כרגע והם קשורים בוועדת העבודה והרווחה באופן ספציפי, והיא הייתה מעדיפה שהם יעברו לוועדה לענייני עבודה ורווחה, מאשר שיגיעו לוועדת הכספים.

נעה בן שבת: או שלפחות תישאר האפשרות.

שגית אפיק: בדיוק.

שגית אפיק: אז היא מבקשת להשאיר את האפשרות.

שגית אפיק: עכשיו, יש שתי אופציות לעשות את זה: יש אופציה להפנות בכל זאת לכמה סעיפים שיגיעו לוועדת הכספים באופן פרטני, ולומר שתהיה אפשרות לגבי יתר הסעיפים לבחור בין שתי הוועדות בוועדה המסדרת; או להשאיר פשוט את שתי האופציות פתוחות, וכל פעם שהוועדה המסדרת תקבע.

שגית אפיק: לגבי סעיף 9 בוודאי אין מקום עכשיו להתחיל לעשות התדיינות בוועדה המסדרת לאיזה ועדה זה ילך.

שגית אפיק: אבל אם יש עוד סעיף או משהו אחר שהוא דחוף, אז - - -

נעה בן שבת: אני הייתי מציעה סעיף 6, שמתעסק בנושא הזה של מבוטחים.

שגית אפיק: שיישאר בוועדת הכספים?

עודד פורר: אז אנחנו ניקח את סעיף 6 לוועדת הכספים.

שגית אפיק: 9 ו-6.

עודד פורר: וכל סעיף אחר או ועדת כספים או ועדה אחרת שתחליט הוועדה המסדרת.

שגית אפיק: תהיה אפשרות או כספים או ועדה מסדרת.

שגית אפיק: מקובל עליך, אסי?

אסי מסינג: כן.

אסי מסינג: שוב, בלי להיכנס כרגע לדיון על ההפעלה בכלל של סעיף 6 או כל סעיף אחר, כמובן.

שגית אפיק: זה יבוא לוועדה המסדרת, כמו שהצעת.

שגית אפיק: תהיה לך אפשרות להגיד - - -

אסי מסינג: ככל שהממשלה תמצא לנכון לפנות.

שגית אפיק: ברור.

שגית אפיק: אם היא לא תפנה, אז אין שום דבר בפני הכנסת.

עודד פורר: השלב הבא זה שאנחנו גם נשתלט על הממשלה, אבל זה עוד לא קורה, כרגע רק מה שאתם מביאים לנו.

שגית אפיק: אז סיכמנו כך: בתקופה שעד הקמתה של ועדת העבודה, הרווחה והבריאות הקבועה של הכנסת העשרים ושלוש, יקראו את סעיפים 9(א) ו-6 לחוק הביטוח הלאומי, התשנ"ה–1995, כך שבסעיפים אלה יבוא "כל זמן שלא הוקמה ועדת העבודה, הרווחה והבריאות של הכנסת, יהיה האישור או תהיה ההתייעצות לפי הסעיפים הללו בידי ועדת הכספים הזמנית של הכנסת, ואת יתר הסעיפים בחוק הביטוח הלאומי יקראו כך שבתקופה הזאת, כל זמן שלא הוקמה ועדת העבודה, הרווחה והבריאות של הכנסת, יהיו האישורים או ההתייעצויות בידי אחת מהוועדות האלה, כפי שתחליט ועדת הכנסת: ועדת הכספים של הכנסת או ועדה לעניין מסוים שקבעה הכנסת.

בועז טופורובסקי: וזה רק לכנסת העשרים ושלוש.

עודד פורר: כן, זו הוראת שעה.

שגית אפיק: הרישה היא רק בכנסת העשרים ושלוש, וכל עוד לא הוקמה ועדה קבועה.

יוליה מלינובסקי: זה לתקופת מעבר, חברים.

יוליה מלינובסקי: אתם מתווכחים על ימים בודדים, וחבל.

קריאה: מה יש בסעיף 6?

נעה בן שבת: סעיף 6 קובע לגבי סוגי עובדים, האם הם עובדים או עצמאים?

נעה בן שבת: הוא יכול לקבוע שמי שהיו מחשיבים אותו כפרילנסר או כעצמאי הוא ייחשב כעובד.

עודד פורר: סעיף חשוב מאוד לוועדת הכספים בעיניי, בדיוק בדיונים שנגענו בהם.

קריאה: וגם האפשרות שנתנו להם לקבל דמי אבטלה עכשיו כפרלינסרים.

עודד פורר: זה יכול להשפיע, כן.

יזהר שי: הפרעה קצרה, יושב-ראש הכנסת מטפל בהכנסת מנכ"ל האוצר לכנסת.

עודד פורר: תודה.

יוליה מלינובסקי: סוף סוף מנכ"ל האוצר - - -

עודד פורר: רק שאני אבין, שגית: אנחנו מדברים על זה שכל מה שנוגע לסעיפים 9 ו-6 מגיע לוועדת הכספים הזמנית - - -

שגית אפיק: נכון, בלי אפשרות בחירה.

עודד פורר: כל מה שנוגע לעניין סעיפים אחרים, יבוא או לוועדת הכספים הזמנית או לוועדה אחרת שתקבע הוועדה המסדרת.

שגית אפיק: כן.

שגית אפיק: עכשיו, היו עוד שני תיקונים שביקשה היועצת המשפטית לוועדת העבודה והרווחה.

נעה בן שבת: תיקון אחד שאני זוכרת, אנחנו כבר מסתכלים על ההסכם קדימה, מה יהיה בו.

נעה בן שבת: ההסכם הזה אמור לקבוע מענקים, ההסכם הזה שייחתם מכוח החוק שאפשר יהיה להעביר עכשיו, והמטרה הייתה שהמענקים האלה לא יחשיבו אותם עם מבחני הכנסה, לא ייחשבו כהכנסה, כדי שלא בגללם ישללו זכאות להבטחת הכנסה, זכאויות אחרות, ולא יחייבו אותם במס למשל.

עודד פורר: אני אפרש אותך.

עודד פורר: זה לא הכפל, למשל מה שאנחנו גילינו לגבי קצבאות הנכות, שברגע שהם מקבלים את דמי האבטלה אז נשללת מהם קצבת הנכות.

נעה בן שבת: זה גם יכול להיות זה.

נעה בן שבת: זה כל מבחני הכנסה לכל דבר ועניין.

נעה בן שבת: זה לא יהיה כפוף למבחן הכנסה, וגם לא יהיה מחויב במס, במקרה שיש חיוב במס לגבי המענק הזה של ה-500 ש"ח.

עודד פורר: אני בעד.

עודד פורר: אגף התקציבים?

 << דובר_המשך >> אלון מסר: אנחנו מסכימים.

 << דובר_המשך >> אלון מסר: יש הצעה של נוסח.

 << דובר_המשך >> אלון מסר: אסי, אתה רוצה להקריא אותו, לגבי איך להתמודד עם הנקודה הזאת?

 << דובר_המשך >> אלון מסר: לא הייתה כוונה מלכתחילה, והסוגיה התעוררה באמת אתמול, ויש איזשהו נוסח של פתרון.

 << דובר_המשך >> אלון מסר: אסי, אתה רוצה להקריא את זה?

אסי מסינג: כן.

אסי מסינג: מה שהיועצת המשפטית של ועדת העבודה והרווחה ציינה, זה נוסח שאנחנו ביקשנו אכן להוסיף אותו, והוא מבהיר את מה שרצינו לכתוב גם בהסכם וגם כאן בחקיקה, כדי שזה יהיה ברור ומעוגן בחקיקה.

אסי מסינג: שיהיה ברור שהמענקים למעשה לא ייחשבו כהכנסה לעניין כל דין.

אסי מסינג: המענקים הללו הנוספים שמשלמים כרגע באופן חד פעמי לפי ההסכם בעד חודש אפריל 2020.

נעה בן שבת: אני רוצה להציע, אסי, יש לנו נוסח שהצענו לקבוע אותו בסעיף 406 לחוק הביטוח הלאומי – זה סעיף שעוסק בהוראות לפי הסכמים לפי סעיף 9 – ולהגיד שבחוק הביטוח הלאומי [נוסח משולב], התשנ"ה–1995, בסעיף 406, האמור בו יסומן "(א)", ואחריו יבוא: "(ב) מענקים שישולמו לפי ההסכם בדבר תשלום מענק חד פעמי בעד חודש אפריל 2020 למי שמשתלמים לו קצבה או גמלה" – יכול להיות שגם תגמול צריך להגיד פה – "המנויים באותו הסכם, לא ייחשבו כהכנסה לעניין כל דין.

נעה בן שבת: " זאת אומרת, לא הכנסה לא למבחן הכנסה ולא לעניין חיוב במס ולא לכל עניין אחר.

עודד פורר: אוקיי.

עודד פורר: אסי, יש לך הערות לעניין, היועץ המשפטי של משרד האוצר?

אסי מסינג: בסדר, זה מקובל מבחינתנו.

עודד פורר: אוקיי.

עודד פורר: אני מניח שלמנכ"ל האוצר אין הערות בעניין וגם לשפיגלר אין הערות בעניין, נכון?

עודד פורר: שי.

יוליה מלינובסקי: הוא בדרך לכנסת.

שי באב"ד: אין הערות, מקובל.

שי באב"ד: לא בדרך, לא נותנים לי להיכנס.

עודד פורר: שי, אני חייב להגיד לך שיש פה כמה אנשים שמאוד מתעניינים איך יסתיים האירוע הזה.

עודד פורר: שפיגלר, יש לך הערות?

מאיר שפיגלר: כבוד היושב-ראש, לא.

שגית אפיק: יש הסתייגויות.

עודד פורר: עכשיו אני רוצה להעביר את זה בבקשה להסתייגויות של חברי הכנסת.

עודד פורר: הנוהג פה בוועדה, בגלל שיש חדר שנמצא בגלות, ובעיקר בגלל שאנחנו אפרופו יציאת מצרים, אנחנו תמיד מתחילים עם אלה שנמצאים בגלות, חבר הכנסת עופר כסיף.

עופר כסיף: קודם כול שמעתי גם באמת שמישהו זרק את השאלה הזאת קודם, אבל לא שמעתי אם היא נענתה, אז אני שואל אותה שוב: לפי סעיף 9 בחוק ביטוח לאומי נאמר, שהסכמה צריכה להיות בין הממשלה לביטוח לאומי והמועצה של הביטוח הלאומי.

עופר כסיף: אז השאלה היא האם המועצה כבר באמת אישרה את זה?

עופר כסיף: כדי שלא ייווצר מצב שבו יש הסכמה אבל המועצה היא מחוץ לאותה הסכמה, כך שלפי לשון החוק ההסכמה הזאת לא - - -

עודד פורר: תודה.

עודד פורר: מנכ"ל הביטוח הלאומי שפיגלר.

מאיר שפיגלר: כבוד היושב-ראש, קודם כול אנחנו לא צריכים את האישור של מועצה אלא אנחנו צריכים להתייעץ איתה.

מאיר שפיגלר: כך גם לגבי ועדת תקנות.

מאיר שפיגלר: והדבר הזה נעשה בשבוע שעבר, ביום חמישי אם אני לא טועה.

מאיר שפיגלר: בקיצור זה נעשה, אני לא זוכר אם זה היה ביום ראשון או ביום חמישי.

קריאה: זה היה ביום ראשון, מאיר.

עודד פורר: לא כזה חשוב.

עודד פורר: עופר, תמשיך.

עופר כסיף: ודבר נוסף שרציתי ספק להציע ספק לשאול: כרגע התיקון מדבר רק על מקבלי קצבאות שונות, כלשון ההצעה, וכתוב פה: מקבלי מזונות, מקבלי גמלה חודשית להבטחת הכנסה וכן הלאה.

עופר כסיף: השאלה האם יש אפשרות להכניס פה, וגם צריך אם כן לחשוב על נוסח שאני כרגע לא חשבתי עליו, שאפשר להכניס פה גם גורמים נוספים שנמצאים במצב הנוכחי במצב החירום, שעבורם סכום אפילו פעוט כמו של 500 שקל זה עניין של עולם ומלואו?

עודד פורר: מי זה גורמים נוספים?

עודד פורר: כוללני מדי.

עופר כסיף: אנשים שנמצאים למשל בחל"ת, אנשים שפוטרו.

עופר כסיף: השאלה אם יש אפשרות להוסיף את זה.

עודד פורר: כל מי שבחל"ת מקבל כרגע דמי אבטלה.

עופר כסיף: הרי גם דמי אבטלה, אני לא זוכר מה הגובה של דמי האבטלה.

עופר כסיף: אז השאלה היא אם בכל זאת, משום שגובה דמי האבטלה הוא לא זהה הרי לשכר – מה אחוז, תזכירו לי, של דמי אבטלה?

יוליה מלינובסקי: 70% מהשכר.

עופר כסיף: זהו, מאחר שמדובר על 70%.

עודד פורר: עופר, תודה.

עודד פורר: כן, שפיגלר.

מאיר שפיגלר: זה לא נכון, כבוד היושב-ראש.

מאיר שפיגלר: דמי האבטלה נגזרים מגילו של המובטל, הם משתנים.

מאיר שפיגלר: הם יכולים להגיע לכדי 70%.

מאיר שפיגלר: התקרה המקסימלית לדמי אבטלה נושקת ל-10,551 שקלים.

מאיר שפיגלר: אגב, בגילאי 28 פלוס התקרה מגיע ל-80% מהשכר שלהם, ולא יותר מ-10,551.

עודד פורר: אוקיי.

עודד פורר: תודה.

עודד פורר: עופר, ההערה שלך נרשמה.

עודד פורר: אנחנו בסוף נראה מתוך ההסתייגויות אנחנו יכולים לקבל ומה לא, ואז יחליטו חברי הכנסת אם הם משאירים את ההסתייגויות להצבעה או לא.

עופר כסיף: תודה.

עודד פורר: חבר הכנסת טופורובסקי.

בועז טופורובסקי: קודם כול אני רק רוצה לוודא.

בועז טופורובסקי: על ההסכם עצמו והפירוט שלו אנחנו נדון בחובת היוועצות, נכון?

עודד פורר: נכון.

בועז טופורובסקי: וזה יקרה היום?

עודד פורר: כן.

בועז טופורובסקי: אוקיי.

בועז טופורובסקי: אז יש לי שתי שאלות ספציפיות שהגשתי לגביהן הסתייגויות.

בועז טופורובסקי: האחת זה לגבי הורים במשמורת משותפת:

בועז טופורובסקי: האם לא ראוי – לדעתי ראוי, אם המשמורת היא משותפת – שהמענק החד פעמי יחולק ביניהם, כיוון שהילדים במשמורת משותפת?

בועז טופורובסקי: זו השאלה הראשונה.

בועז טופורובסקי: שאלה שנייה: ילדים במשפחות אומנה, בהנחה והם במשפחות אומנה בחג, השאלה למי יגיע הכסף – האם זה להורים הביולוגיים?

בועז טופורובסקי: שגם כאן

בועז טופורובסקי: יכול להיות שיש על מה לדבר, בגלל שבדרך כלל ההורים הביולוגיים הם במצב סוציו-אקונומי יותר נמוך, ויכול להיות שדווקא בחג הילדים אצלם, או שהם במשפחות האומנה.

בועז טופורובסקי: אלה שתי השאלות ואלה שתי ההסתייגויות שיש לי.

 << דובר_המשך >> אלון מסר: לגבי משפחות האומנה – ומאיר, תקן אותי אם אני טועה – במקרה שלמעשה האפוטרופוס מקבל בגינם, אז משפחת האומנה תקבל את הכסף ולא ההורים הביולוגיים, זו הכוונה.

 << דובר_המשך >> אלון מסר: לגבי הורים במשמורת, מי שמקבל, לפי הנוסח הנוכחי בהסכם, אני מבהיר, זה מי שמקבל את קצבת הילדים.

קרן ברק: זה בין ההורים.

בועז טופורובסקי: זה בין ההורים כשהכול בטוב.

בועז טופורובסקי: אבל בדרך כלל בהורות משותפת קצבת הילדים – יש כל מיני הסדרים, כי אי אפשר לחלק קצבת ילדים, נגיד לביטוח לאומי תשלמו כאן חצי, תשלמו כאן חצי.

בועז טופורובסקי: אז בדרך כלל יש ביניהם הסכמות אחרות.

בועז טופורובסקי: אבל זה לא יהיה נוגע למענק החד-פעמי.

בועז טופורובסקי: השאלה אם אי אפשר עכשיו לדאוג שבהורות משותפת - - -

עודד פורר: אוקיי, חברים, ההסתייגות נרשמה.

עודד פורר: לגבי הנושא של האומנה, אני מבין שהתשובה היא חיובית.

עודד פורר: נכון, שפיגלר?

קרן ברק: שפיגלר, אמרת כבר אתמול חיובי, לא?

מאיר שפיגלר: כבוד היושב-ראש, לגבי ילדי אומנה, ככלל הכסף עובר להורים הביולוגיים של הילדים, ללא שום קשר כרגע למצב שבו המשפחה היא איננה תא אחד וישנם שני אוחזים במושכות, שם אנחנו בודקים מי באמת מגדל את הילד, ועל פי המצב בשטח אנחנו מעבירים את קבצת הילדים.

מאיר שפיגלר: לגבי אומנה – במקרים שאנחנו רואים שהילד מקבל את מלוא החינוך והגידול והטיפול במסגרת האומנה, הכוונה שלנו בהחלט להעביר את הכסף למקום שבו הוא בעצם גדל ומטופל.

עודד פורר: מקובל עליך, בועז?

בועז טופורובסקי: לגבי האומנה מקובל עליי.

בועז טופורובסקי: לגבי משמורת משותפת - - -

עודד פורר: משמורת משותפת יש לך משהו להוסיף כרגע, שפיגלר, או שמשאירים את זה פתוח בינתיים?

מאיר שפיגלר: אנחנו עובדים בנושא של משמורת משותפת על פי הכללים שמחייבים את הביטוח הלאומי.

מאיר שפיגלר: במקרים חריגים אנחנו דנים לגופו של עניין, ועל בסיס המציאות בשטח אנחנו פועלים.

עודד פורר: אוקיי.

בועז טופורובסקי: הבנתי.

בועז טופורובסקי: אם כך, את ההסתייגות שלי הזו אני משאיר, על האומנה אני מסיר.

עודד פורר: אוקיי.

עודד פורר: חברת הכנסת יוליה מלינובסקי.

יוליה מלינובסקי: תודה, אדוני היושב-ראש.

יוליה מלינובסקי: השאלה שלי וההסתייגות: האם זה נראה הגיוני והוגן להעביר את המענק החד-פעמי הזה לכלל האוכלוסייה בישראל?

יוליה מלינובסקי: כי אין מה להשוות, יש משפחות שלא נפגעו מקורונה, ועובדות ועובדים, יש משפחות במעמד סוציו-אקונומי גבוה.

יוליה מלינובסקי: יש פנסיונר, רמטכ"ל לשעבר, שמקבל פנסיה מצוינת והוא לא צריך את ה-500 שקל האלו.

קריאה: אין לו ארבעה ילדים.

יוליה מלינובסקי: לא, אמרתי רמטכ"ל כדוגמה.

יוליה מלינובסקי: אבל ברור לנו שיש כל מיני אנשים.

עודד פורר: למשל.

עודד פורר: נניח.

עודד פורר: במקרה.

יוליה מלינובסקי: למשל.

יוליה מלינובסקי: נניח.

יוליה מלינובסקי: במקרה.

עופר כסיף: אני חושב שצריך לחלק לפי כמה רמטכ"לים בכל סיעה.

יוליה מלינובסקי: זהו.

יוליה מלינובסקי: יש לנו יותר מדי רמטכ"לים בפנסיה תקציבית, שזה סיפור אחר, שגם כן נהנים משכר, אבל זה בסדר, נשאיר את זה לפעם הבאה.

קרן ברק: נטפל גם בזה, יוליה.

יוליה מלינובסקי: השאלה היא כזאת.

עודד פורר: השאלה ברורה, יוליה.

יוליה מלינובסקי: כי זה פשוט לא שוויוני, לא הוגן.

עודד פורר: ברור.

עודד פורר: תודה, יוליה.

עודד פורר: שפיגלר, תשובה.

מתן כהנא: עודד, זה מתן, אני רוצה להוסיף, אני אחסוך את הזמן אחר כך, רוצה להצטרף לשאלה של יוליה: האם אין איזה פרמטר, שהוא חותך בצורה רחבה מי שצריך את זה ומי שלא?

מתן כהנא: ולתת גם למי שלא צריך, אבל ברור שיש רבבות שלא צריכים את זה, ואפשר לתת יותר כסף למי שכן צריך.

עודד פורר: אין שאלה בכלל.

יוליה מלינובסקי: בדיוק.

מתן כהנא: את אותו סכום לחלק לאנשים שבאמת צריכים.

עודד פורר: חברים, השאלה הזו, אגב, רוחבית, עלתה כמעט בכל הדיונים גם שקיימנו.

עודד פורר: אגב, חשוב להבהיר, הוועדה לא רוצה לפגוע בסכום שמחולק.

עודד פורר: הכוונה היא שבסוף מי שבאמת צריך, אולי הוא לא יקבל 500 – הוא יקבל 700 או 800 שקל או אפילו 1,000 במצב כזה.

יוליה מלינובסקי: נכון מאוד.

עודד פורר: שפיגלר, תשובה.

מאיר שפיגלר: אני רוצה, ברשותך, קודם כול לתקן דבר מה שאמרתי לפני כן.

מאיר שפיגלר: ביררתי, אנחנו מעבירים כספים לאומנה רק במקרים שיש נתק מוחלט בין הילדים לבין ההורים הביולוגיים שלהם.

מאיר שפיגלר: הכלל הנוהג, שאנחנו מעבירים את הכסף להורים הביולוגיים של הילדים.

מאיר שפיגלר: זה לגבי הסיפור של האומנה.

מאיר שפיגלר: ואני חושב, אני לא יודע מה הסמכות של הוועדה, אבל ככל שיש אפשרות לאפשר, לבדוק מעבר למצב של נתק מוחלט, מה קורה ביום-יום עם ילד שעובר לאומנה ומקבל את כל הטיפול שלו מאל"ף עד תי"ו שמה, גם מבחינת צרכים אישיים וגם מבחינת הגידול הטבעי שלו.

מאיר שפיגלר: אני חושב שאנחנו בהחלט צריכים לשקול את האפשרות להעביר את הכסף לאומנה, כי הם נושאים בעלויות המשמעותיות של הטיפול והגידול של הילד.

עודד פורר: היועצת המשפטית של ועדת העבודה והרווחה.

נעה בן שבת: דבר ראשון, אני חושבת שהדברים האלה צריכים להיות בתוך נוסח ההסכם.

נעה בן שבת: אבל אני חושבת שאנחנו מדברים פה על מענק חד פעמי של 500 שקל, שהוא נלווה לזכאות לקצבת ילדים.

נעה בן שבת: וכל אותן שאלות שעולות לגבי אומנה, לגבי הורות משותפת, לגבי כל ההסדרים האלה, הן רלוונטיות לקצבת הילדים.

נעה בן שבת: אז כרגע אני חושבת שיהיה הגיוני להגיד: המענק הזה ילך אחרי קצבת הילדים.

נעה בן שבת: למי שמשולמת קצבת הילדים ישולם גם המענק הזה.

נעה בן שבת: הרי אנחנו לא מדברים פה עכשיו על סכומים עצומים.

עודד פורר: בתקופה הזאת זה הרבה יותר קריטי.

נעה בן שבת: אבל משפחות מאוד חלשות, גם קצבת הילדים הוא סכום שהוא בעל משמעות.

עודד פורר: ואם הנושא של האומנה נכנס ההסכם?

נעה בן שבת: אפשר להכניס את הנושא של האומנה להסכם, רק שוב צריך לחשוב, האם אנחנו יכולים עכשיו פה לפתור - - -

קרן ברק: כי גם הם לא עובדים בטח וגם מטפלים בילדי אומנה.

קרן ברק: צריך לעזור להם.

קרן ברק: הרי כל הרעיון הזה של הקצבה הגיע ממקום שצריך לעזור עכשיו לאנשים שנמצאים במצב כלכלי לא פשוט.

עודד פורר: אני לא פותח את העניין הזה לדיון.

עודד פורר: אגף התקציבים, אנא תבדקו את עצמכם בעניין הזה.

עודד פורר: שימו לב, יש כרגע הסתייגות על שולחן העבודה, גם בעניין הזה, גם בעניין של הורות משותפת.

עודד פורר: תצטרכו להתייחס לזה בהמשך, ככל שאתם רוצים שהצעת החוק הזו תמשיך ותתקדם.

עודד פורר: שפיגלר, תשובה לחברת הכנסת מלינובסקי ולחבר הכנסת כהנא.

עודד פורר: סליחה, כבוד היושב-ראש, מה הייתה השאלה שלה?

עודד פורר: היכולת לעשות דיפרנציאציה בין מי שצריך לבין מי שלא צריך את אותה קצבה, כדי להגדיל את המענק שניתן למשפחות שנזקקות יותר.

יוליה מלינובסקי: מבחן הכנסה.

יוליה מלינובסקי: כי גם בפנסיה יש פנסיונרים זה פשוט לא פייר.

עודד פורר: הנקודה ברורה.

מאיר שפיגלר: לשאלתך, אנחנו בסוף מסוגלים לעשות כל מה שמטילים עלינו.

מאיר שפיגלר: כרגע הדבר הזה, מבחינת מה שנדון בינינו לבין משרד האוצר, לא עומד על הפרק.

מאיר שפיגלר: ברור שכל פעולה כזאת היא מורכבת והיא מסבכת את היכולת שלנו לבצע את המוטל עלינו בצורה מהירה.

עודד פורר: אלון מסר, משרד האוצר.

יוליה מלינובסקי: זה לא הגיוני.

 << דובר_המשך >> אלון מסר: כבוד היושב-ראש, אני רק מזכיר לחברים פה, במסגרת הדיונים שנערכו אתמול בוועדה הזאת, ודיברנו על ההסתייגויות לחוק היסוד, גם שונה נוסח ההסכם שיוגש בפני הוועדה בעתיד, באופן שיאפשר לקבוצות של קשישים שיש להם השלמת הכנסה, שזה אומר קשישים שהם ברמות הכנסה נמוכות יותר, נזקקים יותר, וגם קשישים סיעודיים שיש להם הוצאות שונות של סיעוד, תוספת מעל הסכום.

 << דובר_המשך >> אלון מסר: זה חלק מאותו דיון שנעשה עם הוועדה עצמה פה.

עודד פורר: כן, אבל אתם מבינים שגם למשל בעניין של הקשישים, ישנם קשישים רבים – אגב, גם פונים לוועדה – אני קיבלתי טלפון ממישהו שהיה בכיר מאוד במגזר הציבורי, הוא אומר: אני לא רוצה את הכסף הזה.

 << דובר_המשך >> אלון מסר: הוועדה רוצה להוריד מהסכום האוניברסלי ולשנות את זה?

עוזי דיין: שיתרום אותו.

עודד פורר: לא האוניברסלי ולשנות את זה.

עודד פורר: הוא אומר: אני מעדיף שקשיש שזקוק יקבל יותר כסף, ואני מוכן לוותר על הכסף שאני מקבל.

קריאות: - - -

 << דובר_המשך >> אלון מסר: זה למעשה להוריד מהאוניברסלי ולהעביר לקצבאות אחרות.

עוזי דיין: זה צודק מאה אחוז, אבל זה יכניס אותנו למסלול ארוך מסובך.

קרן ברק: שייקח שנה עכשיו לבנות כזה מאגר נתונים.

עוזי דיין: למה אני מקבל ילד שלישי בכלל כסף?

עוזי דיין: קיבלתי, אמרתי: אני לא רוצה.

עוזי דיין: למה אני מקבל ביטוח לאומי.

עוזי דיין: לא צודק לדעתי.

עודד פורר: בסדר, אבל זה לא הדיון.

עוזי דיין: לכן אם זה מין מתנה, מענק – כל אחד יקבל, ומי שרוצה יתרום את זה.

יוליה מלינובסקי: לא.

יוליה מלינובסקי: אני לא מושכת הסתייגות, ההסתייגות עומדת.

עודד פורר: בסדר, אנחנו נשארים כרגע עם ההסתייגות הזו של חברת הכנסת מלינובסקי.

עודד פורר: חבר הכנסת עוזי דיין.

עוזי דיין: יש לי שאלה בבקשה, מאיר, ואולי גם לשי באב"ד.

עוזי דיין: השאלה היא פשוטה, אבל בשביל לא להיכנס לסיפור ארוך, השאלה שלי היא כזאת: האם יש לכם דרך פשוטה ומהירה כדי שנכי צה"ל יקבלו את ה-500 שקל?

עוזי דיין: וזה בהנחה שמשרד הביטחון יממן את זה, זאת אומרת שלא האוצר אלא משרד הביטחון ולא הביטוח הלאומי.

עוזי דיין: אם יש לזה תשובה מהירה אני אשמח לשמוע את זה, ואם לא תגידו רק איזה סוג של התחייבות, כמו אנחנו דנים בזה, תוך כך וכך זמן נחזור לוועדה או לא לוועדה.

 << דובר_המשך >> אלון מסר: בנושא הזה של נכי צה"ל, ההסכם שיובא פה לידי הוועדה, לאור נכונות של משרד הביטחון לממן את זה, גם יכלול התייחסות לתשלום הנושא עד אז.

 << דובר_המשך >> אלון מסר: תראה את זה בנוסח ההסכם כשנבוא לדבר על ההסכם.

עודד פורר: אתה רוצה להשאיר את זה כהסתייגות, עוזי?

עוזי דיין: לא, אני לא רוצה לסבך את יוזמת החקיקה.

עוזי דיין: אני בסך הכול רציתי שהוועדה תגיד אם יש צורך משהו, כמו אנחנו קוראים, משרד - - -

עודד פורר: לא, אני אומר: תמשיכו, גם אגף התקציבים, את השיח הזה מול חבר הכנסת עוזי דיין, כדי לראות איך מבטאים את זה בהסכם.

עוזי דיין: מה עוד שאין לזה מתנגדים.

עוזי דיין: אני לא רוצה לתקוע שום דבר בחוק.

עודד פורר: תודה.

עודד פורר: חבר הכנסת אלכס קושניר.

אלכס קושניר: כבוד היושב-ראש, אני רוצה להעיר את תשומת ליבך לגבי נושא האבטלה.

אלכס קושניר: אתה יודע, לווירוס הקורונה יש תקופת דגירה של 14 יום.

אלכס קושניר: אז מסתבר שגם לדמי אבטלה יש תקופת דגירה של חמישה ימים, מתחילים לשלם את זה רק מהיום השישי.

עודד פורר: זה מזכיר לי את תקופת הדגירה של תוספת הוותק לקצבת זקנה.

עודד פורר: רק היא הייתה עשר שנים.

אלכס קושניר: כן.

אלכס קושניר: אז אני יכול להבין למה זה קורה בשגרה, אבל קשה לי מאוד להבין למה זה קורה בחירום.

אלכס קושניר: למה אין כאן החלטה והצעת חוק, שבעצם יכולה לאפשר לביטוח הלאומי לשלם את זה מהיום הראשון?

אלכס קושניר: אם אנחנו מדברים שממוצע של קצבה יומית באבטלה זה בערך 200 שקלים, אז אנחנו מדברים על הפסד של 1,000 שקלים לכל בן אדם.

אלכס קושניר: עכשיו, צריך להבין שהמצב הוא מיוחד וחירום.

אלכס קושניר: ואפשר, אני חושב, לתקן תקנות רלוונטיות כדי שהדבר הזה יקרה.

אלכס קושניר: אני מבקש תשובה של ביטוח לאומי וגם של משרד האוצר.

עודד פורר: אלון מסר, משרד האוצר, אחרי זה מאיר שפיגלר.

 << דובר_המשך >> אלון מסר: צריך להגיד שהגידול העצום בכמות המבקשים קצבת אבטלה, כ-90% – מאיר, אולי תקן אותי – מדובר קודם כול באנשים שיצאו כרגע לחל"ת, ועבורם באמת גם קוצרה, היו חמישה ימים ימי חופשה גם כן שהיו אמורים להיות על חשבונם, וכרגע הדבר הזה בוטל.

 << דובר_המשך >> אלון מסר: לגבי חמישה ימים של קצבת אבטלה – צריך להגיד, זו הקצבה כבר למעלה מ-20 שנה להבנתי, פחות או יותר.

 << דובר_המשך >> אלון מסר: והשינוי של הדבר הזה, אנחנו יושבים עם ביטוח לאומי ישר לאחר החג לדון בכל מיני שינויים שאולי יצטרכו לבצע בקצבה, ואנחנו נבוא גם לוועדה להציג אותם.

 << דובר_המשך >> אלון מסר: יש פה משמעויות, חלקן יכולות להיות משמעותיות, על העידוד לתעסוקה.

 << דובר_המשך >> אלון מסר: ולכן בעת הזו, בתיקון הנוכחי הזה, אנחנו לא חושבים שזה המקום לעשות את זה.

 << דובר_המשך >> אלון מסר: אני כן מתחייב בפני הוועדה, אנחנו קבענו דיון בינינו לבין ביטוח לאומי, לראות את המספרים, להבין את ההשלכות, ישר אחרי החג.

 << דובר_המשך >> אלון מסר: אנחנו נוכל לבוא לוועדה לדיון מסודר בנושא הזה ולהציג.

 << דובר_המשך >> אלון מסר: אני אומר: יש פה השלכות לגבי עידוד תעסוקה.

 << דובר_המשך >> אלון מסר: אנחנו במצב שנמצאים כרגע למעלה מ-20% מבקשי קצבת אבטלה.

 << דובר_המשך >> אלון מסר: אנחנו רוצים שברגע שהסגר או המצב הכלכלי יאפשר, אנשים ירצו לצאת לעבודה, ולא לתת תמריץ – שקיים בחלק מהמקרים, אנחנו שומעים את זה מהשוק – להישאר במצב של קצבת אבטלה.

אלכס קושניר: רגע, מסר, אני רוצה להבין: מי שנמצא בחל"ת מקבל מהיום הראשון?

 << דובר_המשך >> אלון מסר: הוא לא יכול להמשיך בחל"ת לעד.

אלכס קושניר: אני מבין.

אלכס קושניר: אבל מי שעכשיו יצא לחל"ת, הוא מקבל את הקצבה מהיום הראשון?

 << דובר_המשך >> אלון מסר: הוא צריך להיות מעל חודש.

 << דובר_המשך >> אלון מסר: והנוהל לפני הקורונה היה שהוא היה פודה קודם כול את ימי החופש שלו, זה שונה מקצבת אבטלה.

 << דובר_המשך >> אלון מסר: כשאדם מפוטר, המעסיק גם פודה עבורו את ימי המחלה וימי החופשה שהיו לו, ולכן המצב הוא קצת שונה.

אלכס קושניר: כן, אבל עדיין, חמישה ימים תקופת הדגירה גם לעניין החל"ת נשאר בעינו, מקבלים החל מהיום השישי.

 << דובר_המשך >> אלון מסר: אבל כשאתה מפוטר מעבודתך, לדוגמה, אתה מקבל - - -

אלכס קושניר: לא, אני מדבר איתך על חל"ת כרגע.

 << דובר_המשך >> אלון מסר: כן, אבל זו בדיוק הנקודה.

 << דובר_המשך >> אלון מסר: כשאתה כעובד שיצאת כרגע לחל"ת, בניגוד לעולם של אבטלה, בעת הפיטורים גם אתה זכאי לפיצויי פיטורין, מה שאתה לא זכאי בחל"ת; אתה גם זכאי לפדיון של ימי החופש שלך או המחלה, תלוי כל אחד וההסכם שבו הוא נמצא, מה שלא רלוונטי לחל"ת.

 << דובר_המשך >> אלון מסר: לכן ההשוואה היא לא לגמרי אותו דבר.

אלכס קושניר: אבל אתה לא עונה לי: מי שיוצא לחל"ת מקבל מהיום הראשון?

 << דובר_המשך >> אלון מסר: אמרתי, בחל"ת לא יורד לו ימי חופש.

אלכס קושניר: עזוב, הוא מקבל את כסף מהיום הראשון או מהיום השישי, מה קשור ימי חופש עכשיו?

עודד פורר: זה קשור, כי ימי החופש שווים כסף.

אלכס קושניר: אני מבין שימי החופש שווים כסף.

 << דובר_המשך >> אלון מסר: עד המשבר הנוכחי, כדי לא לעודד – מה שקרה, וצריך גם להגיד: השינוי הזה גם גרם לכמות מעסיקים לא מבוטלת כנראה לשלוח את העובדים לחל"ת ולמעשה לקבל את הכספים מביטוח לאומי, במקום שהמעסיק ישלם להם את ימי החופש שלהם.

 << דובר_המשך >> אלון מסר: לכן אני אומר: הנושא הזה הוא נושא מורכב, הוא על סדר-היום, אנחנו מכירים אותו.

 << דובר_המשך >> אלון מסר: אבל אני חושב שבמועד הזה, בזמן הנוכחי, זה לא המקום לדון בו.

 << דובר_המשך >> אלון מסר: אנחנו נשמח לקיים דיון מיוחד ולהציג את העמדות האלה ישר לאחר הפסח.

עודד פורר: שפיגלר, אתה יכול גם להגיב?

מאיר שפיגלר: כן.

מאיר שפיגלר: קודם כול הביטוח הלאומי, בדיונים שקיים עם משרד האוצר, כן ביקש לראות, דווקא במצב הנוכחי שהוא שונה לחלוטין ממה שידענו אי פעם, לבטל לאלתר את הסיפור של ימי המתנה.

מאיר שפיגלר: זה ממש לא רלוונטי, הנגיף הזה לא הולך לדגור חמישה ולהיעלם ממחוזותינו.

מאיר שפיגלר: אבל בנסיבות מה שציין אלון, והדיונים שנערכו עם משרד האוצר, כעת המצב נשאר על כנו.

מאיר שפיגלר: אנחנו העלינו הסתייגויות נוספות, לא מעט דברים, שאני מקווה מאוד שכפי שציין אלון, נשב עליהם בצורה עניינית ומקצועית מיד אחרי חול המועד פסח.

עודד פורר: חבר הכנסת קושניר, האם מקובל עליך שאת הנושא הזה של החמישה ימים, זה דיון שימשיך בינך לבין משרד האוצר יחד עם ביטוח לאומי?

אלכס קושניר: כן.

עודד פורר: או שאתה רוצה להשאיר את זה כהסתייגות?

אלכס קושניר: לא.

עודד פורר: אז אתה לא מגיש את זה כהסתייגות?

אלכס קושניר: אני לא מגיש את זה כהסתייגות, אני לא רוצה לעצור פה את התהליך.

עודד פורר: אלון, אתם מתחייבים להמשיך את הדיון הזה מול חבר הכנסת קושניר, יחד עם מאיר שפיגלר.

 << דובר_המשך >> אלון מסר: כן.

מתן כהנא: עודד, אפשר שנייה?

מתן כהנא: אמרתם פה שאנשים יעדיפו לקבל 500 שקל מהר, ואני לא בטוח שזה נכון.

מתן כהנא: אם עכשיו נעשה מה שיוליה אמרה, ונוכל לחלק את זה בצורה יותר טובה, אז אנשים יקבלו יותר כסף.

מתן כהנא: יכול להיות שעדיף להם לחכות שבוע, ובמקום 500 לילד לקבל 750 לילד.

מתן כהנא: יכול להיות שזה יהיה הרבה יותר טוב לאנשים.

עוזי דיין: זה לא ייקח שבוע.

יוליה מלינובסקי: זה פשוט יותר נכון.

עודד פורר: תודה.

עודד פורר: חבר הכנסת איציק שמולי.

איציק שמולי: בעצם אלון ענה לי.

איציק שמולי: אני רציתי לוודא, אדוני היושב-ראש, שההסכם שמגיע לכאן כולל את התיקונים שנעשו אתמול, לרבות התיקונים שנוגעים לקשישים הסיעודיים והקשישים נשעני השלמת הכנסה.

איציק שמולי: מעבר לזה, נפתח פה פתאום ויכוח על האוניברסליות.

איציק שמולי: אז קודם כול אני מברך את ראש הממשלה שגילה את מנגנון האוניברסליות והתחיל לדבוק בו, אבל מעבר לזה זה נכון שהחלופה שעליה מדברת יוליה היא צודקת יותר בהקשר הזה של המענק, אבל צריך לזכור שבסוף הדבר החשוב ביותר זה גם לשחרר חמצן מבחינת כסף למשפחות, וגם בסוף אסור לעכב את התהליך הזה.

איציק שמולי: אז הוועדה הזאת לא צריכה לייצר תהליך שבו אנחנו נהיה צודקים תנהג לא בחוכמה.

יוליה מלינובסקי: אבל אתה מבין שעכשיו ניקול ראידמן תקבל 1,000 שקל עבור הילדים שלה.

איציק שמולי: יוליה, את מבינה אבל שמה שאת מציעה זה שהאנשים יקבלו את הכסף אחרי יום העצמאות?

איציק שמולי: את מבינה את זה?

יוליה מלינובסקי: למה?

יוליה מלינובסקי: אנחנו יכולים ממש לבנות עכשיו - - -

איציק שמולי: כי ככה.

איציק שמולי: כי אנחנו מכירים את - - -

עוזי דיין: זו לא בעיה רק של המערכת, זה שיקולים מורכבים מאוד.

יוליה מלינובסקי: לא, אבל, איציק, אנחנו יכולים להגיע למצב שאנשים שבאמת צריכים יקבלו יותר.

קרן ברק: זה גם לא יהיה ביום העצמאות, זה יהיה עוד שנה.

קרן ברק: איציק, אתה עוד עושה חסד.

קרן ברק: עכשיו להתחיל לנטר את - - -

עודד פורר: יוליה, סליחה, זה לא דיון פתוח.

עודד פורר: בחדר השני, אלכס, יש עוד חברי כנסת שביקשו לדבר?

קרן ברק: האוצר ישמח לעצור את הכסף.

אלכס קושניר: סונדוס סאלח.

עודד פורר: רגע, סונדוס.

עודד פורר: שפיגלר, רצית לומר משהו?

מאיר שפיגלר: כן, רק להדגיש: החמישה ימי המתנה הם לא רק לגבי עובדים שיוצאים לחל"ת, הם לגבי עובד שמפוטר מהעבודה שלו.

עודד פורר: כן.

עודד פורר: סונדוס סאלח, בבקשה.

סונדוס סאלח: ההנחה שכל משפחה שיש לה יותר מארבעה ילדים חיה בסדר גמור היא לא נכונה.

סונדוס סאלח: יש כאלה משפחות, במיוחד בחברה הערבית, במיוחד בדרום – אלו משפחות שנמצאות במצוקה.

סונדוס סאלח: אז יש להציע גם מדרג למשפחות שיש להן מעבר לארבעה ילדים ולא להסתפק רק בארבעה ילדים.

יוליה מלינובסקי: אז כמה?

יוליה מלינובסקי: 10? 12?

עודד פורר: חבר'ה, בוא נודה גם על האמת:

עודד פורר: גם לקצבת הילדים יש מתווה יורד כחלק מהעניין.

עודד פורר: המדינה יודעת מה היא יכולה לקחת על עצמה ומה היא לא יכולה לקחת על עצמה.

עודד פורר: בסוף מישהו צריך לשלם את הקצבאות האלה, כלל האזרחים משלמים את הקצבאות.

עודד פורר: מישהו עוד רוצה?

בועז טופורובסקי: רק מתי ייכנס הכסף לחשבון הבנק?

עודד פורר: למעט בועז טופורובסקי, מישהו מחברי הכנסת שלא הגיש הסתייגות עוד רוצה להגיש?

עודד פורר: חבר הכנסת טיבי.

עודד פורר: חברת הכנסת סונדוס, את הערת את זה כהערה או כהסתייגות?

יוליה מלינובסקי: מתן, אתה מצטרף להסתייגות שלי?

מתן כהנא: רגע, אני רוצה להסתייגות של - - -

אחמד טיבי: סונדוס רוצה להציג את זה כהסתייגות.

אחמד טיבי: ההסתייגות אומר שמעבר לארבעה ילדים.

עודד פורר: רגע, אחמד.

עודד פורר: מה רציתם עוד בחדר השני?

אלכס קושניר: מתן רוצה להצטרף להסתייגות של יוליה?

אחמד טיבי: לגבי ההערה של סונדוס, ההסתייגות היא שזה לא לארבעה ילדים אלא עד שישה ילדים, כולל.

אחמד טיבי: בשם הרשימה המשותפת.

בועז טופורובסקי: מה עם משפחות עם שבעה ילדים?

אחמד טיבי: זה אחד.

עודד פורר: כל מי שבמגזר הערבי עם שבעה ילדים עכשיו השארת אותו מחוץ להסדר.

עוזי דיין: לא משנה, אבל הוא מקבל על שישה.

עודד פורר: אני לא רוצה לדבר על שמונה ותשעה, שבכלל פגעת בהם.

אחמד טיבי: לי יש שתי בנות והן מעל 18, לגילוי נאות.

אחמד טיבי: עכשיו, יש עוד הסתייגות, ברשותך, אדוני היושב-ראש.

יוליה מלינובסקי: אחרי אתמול ששיתפת פעולה עם הליכוד, אתה יודע, שמענו את הנאום שלך ונהנינו מכל רגע.

אחמד טיבי: שיתפתי פעולה עם הציבור באופן כללי.

אחמד טיבי: שתי ההסתייגויות: א', לכלול במענק גם חל"תניקים שמקבלים דמי אבטלה בגובה של פחות מ-7,000.

עודד פורר: לא הבנתי את ההסתייגות, סליחה.

אחמד טיבי: זו הסתייגות ששלח לי חברי עופר כסיף.

אחמד טיבי: אני מבקש להציע שתי הסתייגויות: לכלול במענק גם חל"

אחמד טיבי: תניקים שמקבלים דמי אבטלה בגובה פחות מ-7,000 שקל.

קריאה: כלולים.

עודד פורר: המענק הוא לפי ילדים, הוא לא קשור - - -

 << דובר_המשך >> אלון מסר: כן, אם יש להם ילדים הם מקבלים.

עופר כסיף: אפשר רגע להעיר?

עודד פורר: אתה אומר שזה יהיה בנוסף לילדים?

אחמד טיבי: עופר, אם אתה פה, אז תגיד מה ההסתייגות שלך, שלא אני אגיד.

עודד פורר: עופר, יש הצעה ויש הסתייגות – האם זו הצעה או הסתייגות?

עופר כסיף: ההסתייגות היא להוסיף ללשון ההצעה את מה שכרגע אמר חברי חבר הכנסת טיבי, משום שבדברי ההסבר להצעת החוק הרי מדובר על כך, ואני מצטט מתוך ההסבר: להעניק סיוע למקבלי קצבאות שונות להורים לילדים, למקבלי קצבאות נכות, למקבלי גמלה חודשית להבטחת הכנסה, אזרח ותיק – כל הדברים האלה מופיעים.

עופר כסיף: אז כאן אני מציע להוסיף גם את מה שנאמר כרגע.

עודד פורר: ברור.

עודד פורר: אוקיי, תודה.

עודד פורר: חבר הכנסת טיבי, ההסתייגות הבאה.

אחמד טיבי: ההסתייגות הבאה בשם הרשימה המשותפת לגבי גיל 18–20, חל"ת, מה שהצגנו אתמול.

אחמד טיבי: אנטאנס, בבקשה, תגיד את ההצעה.

אחמד טיבי: אנטאנס יציג בשם כל הרשימה המשותפת.

אחמד טיבי: תפדל.

אנטאנס שחאדה: צעירים מתחת לגיל 20 לא זכאים לשום תמיכה במשבר הזה, במיוחד צעירים שעבדו לפחות בשנה האחרונה, והם לא יקבלו דמי אבטלה ולא חל"ת.

אנטאנס שחאדה: במיוחד סטודנטים שאכן עובדים כדי לממן את שכר הלימוד שלהם והוצאות המימון.

אנטאנס שחאדה: אותם צעירים ממשיכים לשלם שכר לימוד, ממשיכים לשלם שכר דירה וארנונה או מעונות, ולא זכאים לקבל כלום.

אנטאנס שחאדה: לכן אני מבקש להוסיף את אותם סטודנטים או צעירים מתחת לגיל 20 שעבדו בשנה האחרונה, שיהיו זכאים לקבל.

קריאה: זה לפני השירות הצבאי או אחרי השירות הצבאי?

אנטאנס שחאדה: לא, זה לא הרבה.

עוזי דיין: לא, זה לא הרבה, אבל אתה פותח את שאלת השירות הצבאי.

אנטאנס שחאדה: לא, לכן אמרתי: אלה שעבדו ב-12 החודשים האחרונים ושילמו מיסים - - - חל"ת או מענק חד פעמי.

עודד פורר: יש גם הסתייגות של היושב-ראש, שמי ששירת שירות צבאי או לאומי יקבל מענק כפול.

עודד פורר: חבר הכנסת שמולי.

איציק שמולי: כן, אדוני, בהמשך לדבריך, יש בעיה קשה עם חיילים משוחררים בכלל וחיילים בודדים בפרט.

איציק שמולי: עיקר הבעיה זה עם החיילים הבודדים המשוחררים.

איציק שמולי: הרי כפי שאתם יודעים, מקודם הזכיר חבר הכנסת את עניין הוותק שצריך לצבור, יש חובת ותק של שישה חודשים.

איציק שמולי: לחיילים המשוחררים אין את הוותק הזה, לא כי הם היו בקריביים, אלא כי הם שירתו את מדינת ישראל ולעתים גם סיכנו את חייהם.

איציק שמולי: ולכן אם פותחים את העניין הזה של הוותק, אז אני חושב שהנושא הזה צריך לקבל פה קדימות גם מבחינה מוסרית וגם מכל בחינה שהיא.

עודד פורר: חד משמעית.

איציק שמולי: אמרתי את כרגע בגדר הערה, אבל אם זה ייפתח - - -

עודד פורר: בדומה להסתייגות שלי.

עודד פורר: חבר הכנסת קושניר, יש עוד הסתייגויות בחדר השני?

אלכס קושניר: לא.

עודד פורר: משרד האוצר, אלון מסר, מה תגובתך?

עודד פורר: אחרי זה שפיגלר, ונראה איך אנחנו מתקדמים פה עם ההסתייגות.

 << דובר_המשך >> אלון מסר: לרוב ההסתייגויות אני חושב שעניתי תוך כדי.

 << דובר_המשך >> אלון מסר: אם יש משהו ספציפי של עניתי.

עודד פורר: ההסתייגויות של חבר הכנסת טיבי, תשובתך ברורה, אבל אני חושב שחשוב שהיא תיאמר לפרוטוקול.

 << דובר_המשך >> אלון מסר: אני מתנגד להסתייגות של חבר הכנסת טיבי, מאחר שהנושא הזה גורר באמת הרבה מאוד התייחסות והשלכות, שאני לא חושב שזה המקום והזמן לפתוח אותן, במטרה לספק מענה מהיר ומיידי לאוכלוסיות יחסית מאוד מאוד רחבות שכן מקבלות פה מענה.

בועז טופורובסקי: מאיר, מתי יבוא הכסף?

מאיר שפיגלר: ברגע שתתקבל החלטה של ועדת הכספים, אנחנו כמובן נידרש לכל מה שצריך כדי להעביר את הכספים.

מאיר שפיגלר: אין סיכוי שהם יעברו מחר.

מאיר שפיגלר: אנחנו נעשה את הכול להעביר את מה שניתן במהלך חול המועד.

מאיר שפיגלר: מדובר כאן במערכות אדירות של נתונים והרצת מחשב.

מאיר שפיגלר: ישנם כאן דברים שלוקחים לא מעט זמן.

מאיר שפיגלר: למשל העברת קצבת הילדים, רק מבחינת שליפת הנתונים והניתוח שלהם, נדרשת עבודת מחשב של 24 שעות.

מאיר שפיגלר: מדובר כאן פשוט בפעולות בהיקפים אדירים.

מאיר שפיגלר: אנחנו נעביר את הכספים רגע לפני ולא רגע אחרי.

מאיר שפיגלר: אנחנו, כל המטה, כולל כל העובדים של המחשוב, עובדים בחול המועד לטובת העניין.

בועז טופורובסקי: אבל, מאיר, אם עכשיו תתחילו, עוד 24 שעות זה יגיע לפני החג.

עודד פורר: כן, אבל הם לא מתחילים עכשיו.

עודד פורר: יש לנו פה הסתייגויות ארוכות לדון עליהן.

קריאה: הם צריכים לאשר, אנחנו צריכים לחתום על ההסכם, ואז - - -

עוזי דיין: אם הם היו מתחילים שלשום.

מאיר שפיגלר: ההרצה של המערכת זה מבחינת עיבוד נתונים והסדרת הזכאים.

מאיר שפיגלר: לאחר מכן יש צורך להעביר את זה במסע דרך המערכת הבנקאית.

מאיר שפיגלר: רק הנושא של המסע לוקח בין יום ליומיים.

מאיר שפיגלר: ואל תשכחו שמחר רוב העובדים לא באים לעבודה, כך שמהבחינה הזאת אנחנו עושים את הכול, כולל כנראה עבודה בצאת החג, כדי להעביר את הכספים רגע לפני ולא רגע אחרי.

עודד פורר: מנכ"ל האוצר נמצא איתנו בזום?

עודד פורר: כי אתמול לפחות מנכ"ל האוצר, גם בהצהרה שהוא נתן לפרוטוקול - - -

שי באב"ד: כן, אני פה, אני תיכף אצלכם בוועדה.

עודד פורר: אתה יודע מה, אז נחכה.

שי באב"ד: עוד דקה אני איתך בוועדה.

עודד פורר: מישהו עוד רוצה להוסיף משהו?

עודד פורר: כי אני לא רוצה לצאת להפסקה לפי ששי מגיע.

מאיר שפיגלר: כבוד היושב-ראש, אני לא יודע מה אמר מנכ"ל משרד האוצר, אבל אני אומר לך מה אני אמרתי: שאם ההחלטה הזאת שמאשרת לנו לפעול הייתה מתקבלת במהלך אתמול עד לערב, היינו מצליחים להעביר את הקצבאות בעבור הילדים לפני ערב החג.

יוליה מלינובסקי: זאת אומרת, אדוני מנכ"ל הביטוח הלאומי, אם זה יקרה היום - - -

אחמד טיבי: יש נימה של ביקורת בדבריו של שפיגלר על הממשלה.

מאיר שפיגלר: לא, אין שום נימה של ביקורת, יש לי פשוט נתונים אובייקטיביים שאני מעביר לידיעתכם.

עודד פורר: זה עוד לא קרה לי, שבמהלך דיון המנכ"ל גם מתנייע.

עודד פורר: יפה מאוד, שפיגלר, יישר כוח.

עודד פורר: אנחנו יוצאים להפסקה עד השעה 15:45.

עודד פורר: אני רוצה את האוצר, ונדבר קצת עם מי שהגיש את הסתייגויות.

עודד פורר: אני פותח את הדיון.

עודד פורר: חברים, אני רוצה לתת הצהרה לפרוטוקול.

עודד פורר: אנחנו נמצאים בדיון שביקש משרד האוצר - בהתאם לבקשתו של ראש הממשלה, נכון?

עודד פורר: - להעביר קצבאות ילדים, כשהבקשה היא להעביר קצבאות ילדים לפני החג.

עודד פורר: אתמול ניהלנו פה דיון כל הלילה יחד עם משרד האוצר כדי להעביר את הקצבאות האלה וכדי שהחוק הזה יאושר, יחד עם כל צוות הוועדה.

עודד פורר: לגבי ההצבעה של 61 חברי כנסת במליאה אני חושב שכבר נאמרו מספיק דברים.

עודד פורר: בדיון עכשיו, כדי שיצאו לדרך אותן קצבאות שביקש ראש הממשלה להעביר, הוגשו הסתייגויות, והוגשו הסתייגויות לא מעטות על ידי סיעות שהן לא מסיעות הקואליציה, ביניהן הסתייגויות של חבר הכנסת אחמד טיבי וסיעת הרשימה המשותפת ואחרות.

עודד פורר: לצערי, הנוכחות של סיעות הקואליציה ומסיעתו של ראש הממשלה – ויסלחו לי החברים שכן נמצאים פה - - -

קרן ברק: תציין אותם.

עודד פורר: נמצאים פה חברת הכנסת קרן ברק וחבר הכנסת עוזי דיין, אבל לליכוד יש פה - - -

קריאה: - - -

עודד פורר: אני קודם כול מדבר ממפלגתו של ראש הממשלה.

עודד פורר: אנחנו דנים פה בהצעה של ראש הממשלה.

עודד פורר: מהליכוד יש להם פה חמישה נציגים.

עודד פורר: אם אני אעלה להצבעה – נמצאים פה גם שלושה נציגים של הרשימה המשותפת, ישראל ביתנו – אומנם אנחנו נמצאים פה שלושה אבל יש לנו רק אצבע אחת בוועדה.

עודד פורר: אני לא בטוח שההסתייגויות של חבר הכנסת טיבי לא יעברו אם אני אעלה אותן להצבעה.

קריאה: יעברו.

עודד פורר: אני אומר, אני לא בטוח שהן לא יעברו.

עודד פורר: לכן, אני כרגע מפסיק את הדיון עד שנראה שראש הממשלה יודע לגבש לעצמו פה רוב.

קריאה: כמה חסרים?

עודד פורר: בסוף, אם הוא לא יודע לגבש לעצמו פה רוב, אני לא יודע איך הוא רוצה להעביר את קצבאות הילדים האלה.

עודד פורר: אני לא אקח שאנחנו נהיה אלה שנפיל את זה בגלל שההצבעה פה תהיה נגד על ידי חלק מהחברים או הסתייגויות שהאוצר לא ידע לעמוד בהן.

עודד פורר: חלק מההסתייגויות שהוגשו פה, אתם לא תדעו לעמוד בהן.

עודד פורר: הליכוד - יודעים לכהן שם לא מעט שרים, אם בסיעות הקואליציה, ש"ס, יהדות התורה - אף אחד מהם לא יושב פה, אף אחד מהם לא הגיע אפילו לדיון בוועדה הזאת כדי להעביר את ההצעה הזאת, אז ברגע שאני אראה שיש לי כן רוב להעביר אותה כפי שאנחנו חושבים שצריך להעביר אותה, והוועדה תעשה הכול כדי שההצעה הזאת תעבור עוד היום, זה יהיה.

עודד פורר: כרגע אני לא יכול להעלות את זה להצבעה, אני יוצא להפסקה עד להודעה חדשה.

עודד פורר: הדיון בהפסקה עד להודעה חדשה.

עודד פורר: חברים, אני פותח מחדש את הדיון.

עודד פורר: אני שמח שהתגייסו שאר חברי הכנסת.

עודד פורר: בדרך כלל נהוג – אני אומר את זה לך, שי, אתה נציג הממשלה פה – כשהממשלה רוצה להעביר חקיקה היא גם דואגת שחברי הכנסת מהסיעות שמכהנות בממשלה יהיו נוכחים.

קריאה: בתנאי שאנחנו נותנים לו להיכנס למתחם.

עודד פורר: אגב, התפקיד הזה הוא לא תפקיד של מנכ"ל משרד האוצר, התפקיד הזה הוא של חברי הכנסת מסיעות הקואליציה.

עודד פורר: אני אומר את זה, אין לי פה אף אחד מהנציגים – ואני לא רוצה להלין על חברי הכנסת שכן נמצאים פה כי הם מה שנקרא מגלים אחריות.

עודד פורר: שגית, את רוצה להקריא?

שגית אפיק: יש לכם הצהרה?

שגית אפיק: אתם רוצים לתת הצהרה לפרוטוקול?

קריאה: שפיגלר רצה להצהיר.

שגית אפיק: שייתן את ההצהרה ואז נצביע.

עודד פורר: לפני מר שפיגלר, חברת הכנסת מלינובסקי, אמרת לי שאת תהיי מוכנה להסיר את ההסתייגות אבל את רוצה כן להגיד משהו, אחרי כן מנכ"ל האוצר גם יצהיר בהקשר הזה לפרוטוקול.

יוליה מלינובסקי: נכון.

יוליה מלינובסקי: אדוני היושב-ראש, אני עדיין חושבת שכל האופרציה הזאת נעשתה ממניעים לא כל כך ענייניים.

יוליה מלינובסקי: אם היינו חושבים על זה לעומק, היינו עושים אולי אותה פעולה אבל באמת לציבורים שיותר זקוקים והיו מקבלים אנשים יותר כסף.

יוליה מלינובסקי: אני מתכוונת לשיטה דיפרנציאלית, שיקבל כסף באמת מי שצריך, האוכלוסיות הזקוקות ולא פנסיונרים שמקבלים פנסיות תקציביות ושכן יכולים להסתדר, או משפחות שלא בדיוק זקוקות ל-500 השקלים האלה.

יוליה מלינובסקי: אבל, כפי שהוסבר לי על ידי נציגי האוצר – למרות שהם אפילו הסכימו איתי בחלק מהדברים – אם עכשיו אנחנו ניכנס לפרטי פרטים זה עלול לתקוע את החוק, וכמובן שאנחנו לא רוצים את זה ואנחנו רוצים שהכסף כבר יועבר למשפחות.

יוליה מלינובסקי: זה לקח לעתיד שכדאי ללמוד שאסור לקבל החלטות בן רגע, ואני אסיר את ההסתייגות שלי.

עודד פורר: שי, תן הצהרה לפרוטוקול בהקשר הזה.

שי באב"ד: אני רוצה לתת הצהרה.

שי באב"ד: קודם כול, אני מסכים מאוד עם דבריה של חברת הכנסת.

שי באב"ד: אני חושב שאם היה פה יותר זמן והמודל הזה היה יכול להיות מוכן מראש, בוודאי היה צריך לתת אותו בצורה יותר דיפרנציאלית כי אני יכול להעיד על עצמי ואני חושב שיש אחרים שנמצאים פה, שהמענק הזה הוא פחות רלוונטי אליהם, הוא הרבה יותר רלוונטי לשכבות אחרות של האוכלוסייה.

שי באב"ד: עם זאת, בגלל שאנחנו רוצים לתת מענה כמה שיותר מהיר ובגלל שבהערכות שלנו 70%, 80% מהאוכלוסייה במדינת ישראל כן צריכה את המענק הזה וכן נמצאת בסיטואציה שהמענק הזה כן משפיע עליה, נכון יותר לא לעכב את זה עבורם וכן לתת את אותו מענק כמה שיותר מהר, למרות שהוא לא דיפרנציאלי ויש פה אנשים שיקבלו והם לא צריכים את זה.

שי באב"ד: אני, ואני מכיר אנשים נוספים שמתכוונים לתרום את המענק הזה ואני חושב שאם היה לנו יותר זמן היה אפשר להכין את זה בצורה אחרת.

שי באב"ד: יותר מזה, אדוני היושב-ראש, התחייבתי לך גם שככל שנבוא לפה עם התוכנית הכלכלית ונציג את התוכנית הכלכלית, בוודאי במסגרת התוכנית הכלכלית הדברים צריכים להיעשות בצורה דיפרנציאלית שבמסגרתה אנחנו נותנים לאלה שצריכים יותר וכמובן לא נותנים בצורה גורפת.

שי באב"ד: ומאחר שלתוכנית הכלכלית – כמו שהסברנו לכם אתמול – יש גם זמן כדי להכין ולהציג את הדברים, כך גם יהיה וזו ההצהרה שאני נותן לפרוטוקול.

שי באב"ד: תודה.

עודד פורר: אוקיי.

עודד פורר: את מסירה את ההסתייגות?

יוליה מלינובסקי: כן, אני מסירה את ההסתייגות.

עודד פורר: חבר הכנסת כהנא, אתה מסיר את ההסתייגות שלך?

עודד פורר: כי אתה הצטרפת אליה.

עודד פורר: תגיד כן לפרוטוקול כי הוא לא שומע.

מתן כהנא: אומר כן לפרוטוקול, מסיר את הסתייגותי.

עודד פורר: יופי.

עודד פורר: חבר הכנסת טופורובסקי, אתה העלית גם כן מספר הסתייגויות.

עודד פורר: ביקשנו שמנכ"ל הביטוח הלאומי וגם אגף התקציבים או מנכ"ל האוצר יתייחסו אליהן.

עודד פורר: מנכ"ל ביטוח לאומי נמצא איתנו, מאיר שפיגלר, לעניין משפחות אומנה ולעניין הורות משותפת.

מאיר שפיגלר: אמרנו שאנחנו בהחלט נבחן את האופן שבו אנחנו מעבירים את הכספים עבור הילדים או לאומנה או בין שני בני הזוג לעניין ההורות המשותפת.

מאיר שפיגלר: ככלל, אנחנו פועלים בהתאם למה שקובעות הפסיקות בעניינם או ההסכמים שנחתמים בין בני הזוג בטרם גירושם, או בכלל כל מסגרת אחרת שבה מסדירים את נושא הטיפול בילדים בין שני ההורים.

מאיר שפיגלר: כל דבר שיעלה על הפרק מבחינת חבר הכנסת טופורובסקי ויבוא לידיעתנו, נשקול את זה בכובד ראש.

מאיר שפיגלר: המוטיבציה שלנו בסוף היא לתעל את הכספים אל המקום שבאמצעותו הטיפול הטוב ביותר והגידול הראוי ביותר יהיה מנת חלקם של הילדים.

בועז טופורובסקי: אוקיי.

בועז טופורובסקי: מאיר, לגבי משפחות אומנה בוא נשים את זה לפרוטוקול.

בועז טופורובסקי: תהיה היוועצות עם משרד הרווחה, ובהתאם להחלטות הכסף יינתן למשפחה הראויה.

מאיר שפיגלר: נכון.

מאיר שפיגלר: אנחנו עובדים בעצה אחת ובתיאום מלא עם משרד הרווחה, בוחנים כל מקרה לגופו של עניין ברוח מה שאמרתי קודם, וכך אנחנו גם פועלים בנוגע לקצבאות הילדים הרגילות.

בועז טופורובסקי: מעולה.

בועז טופורובסקי: אדוני יושב-ראש הוועדה, אני רוצה שאנחנו כוועדה נגיד שלגבי הורות משותפת אנחנו מצפים שגם כאן המענק יחולק בהתאם להסכם של ההורות המשותפת, ואני חושב שזאת יכולה להיות אחלה בשורה לאותם הורים שחולקים את ילדיהם בהורות משותפת.

עודד פורר: בועז, עוד פעם, ככל שהעניין לא יפגע בעצם העברת המענק.

בועז טופורובסקי: ברור.

עודד פורר: אנחנו ערים לכך שיש בסיפור הזה בעיות ביורוקרטיות בסופו של דבר.

עודד פורר: אנחנו לא רוצים שהביורוקרטיה תפגע בזה שלפחות אחד מההורים יקבל את המענק, כי בסוף המענק הזה זה הכסף שאיתו קונים אוכל לילדים.

בועז טופורובסקי: חלילה.

בועז טופורובסקי: לכן, אם אחד ההורים מקבל את המענק ולהורה האחר יש איזושהי השגה, זה בהתאם להסכם שלהם.

בועז טופורובסקי: יש לו כאן איזושהי אמירה של ועדת הכספים שהוא או היא יכולה להיתלות בה.

בועז טופורובסקי: אם שני הדברים האלה מקובלים עלינו, מבחינתי אני מסיר את ההסתייגות.

עודד פורר: אוקיי.

קריאה: יש את ההסתייגות שלנו.

עודד פורר: רגע, עוד לא הגענו אליך.

קריאה: מי מנסח את הניסוח הזה שנאמר?

קריאה: האוצר?

עודד פורר: זה נאמר לפרוטוקול.

עודד פורר: מרגע שהוא הסיר את ההסתייגות, זה לא נכנס לחוק.

עודד פורר: זה הרעיון, אחרת אנחנו היינו צריכים להצביע על ההסתייגות.

עודד פורר: חבר הכנסת טופורובסקי, תודה גם על העובדה שאתה מאפשר את קידום החקיקה ככה כי צריך להבין - ואני אומר את זה למי שלא מבין - אם לא היו מוסרות ההסתייגויות פה ואם אנחנו נקבל הסתייגויות, המשמעות היא שאנחנו עלולים למצוא את עצמנו לא מספיקים להעביר את החוק, והמשמעות היא שהקצבאות לא יועברו.

עודד פורר: זה נכון שיש כאלה שלא כל כך צריכים אותן, אבל הרוב שצריכים אותן פשוט לא יקבלו.

מאיר שפיגלר: אדוני היושב-ראש, אלה לא קצבאות אלא מענקים.

עודד פורר: מענקים, סליחה.

עודד פורר: מענקים שניתנים על גב קצבאות הילדים בדרך כלל.

עודד פורר: חבר הכנסת טיבי, אתה רוצה בשם כל הסיעה?

אחמד טיבי: אני מדבר בשם הסיעה אבל אני רוצה לאפשר לחבר הכנסת עופר כסיף להציע הצעה בעניין ספציפי.

אחמד טיבי: תפדל.

עופר כסיף: תודה רבה, ידידי.

עופר כסיף: אנחנו רוצים להציע בעיקרון את ההסתייגות שמופיעה בעמ' 2, תיקון סעיף 406, בהקשר של מענק חד-פעמי גם לעובד שיצא לחופשה ללא תשלום.

עופר כסיף: אבל, כדי לא לעכב וכדי שלא ייפגעו המענקים המיידיים, אני מבקש – בהסכמת הגורמים הרלוונטיים – שהמענק הזה שאנחנו מדברים עליו לעובדים שיצאו לחופשה כן יינתן בתוך חודש וחצי או חודשיים, או שאנחנו נסכים בינינו שהנושא הזה יועלה במגמה לתת את המענק הזה אבל שאנחנו מוכנים לא להכניס את זה היום בחוק כדי לא לעכב.

עודד פורר: אני לא חושב שיש הסכמה על העניין בוועדה.

עופר כסיף: אם אין הסכמה בוועדה, אני אציג את זה ואנחנו נצביע.

קריאה: מי שמקבל 7,000 שקלים ומטה חל"ת, גם שיקבל את המענק.

עופר כסיף: זו ההסתייגות.

קריאה: לאנשים עובדים.

קריאה: ההצעה הייתה לאנשים עובדים שיצאו לחל"ת.

קריאה: אנחנו מתנגדים.

עודד פורר: מה שרוצה חבר הכנסת כסיף – תקן אותי אם אני טועה – יש את המענקים שניתנים על ילדים, יש מענקים שניתנים על דברים כאלה, גם יהיה מענק שיינתן למי שיצא לחל"ת, בנוסף.

עופר כסיף: נכון.

קריאה: אנחנו מתנגדים לנושא הזה.

עודד פורר: ההשלכה התקציבית כאן היא באמת - - -

קריאה: חסרת תקדים.

עודד פורר: חבר'ה, אנחנו גם צריכים לגלות אחריות בסופו של דבר.

קריאה: יש כאן מיליון אנשים בחל"ת.

עודד פורר: אם תרצה, נצביע על ההצעה הזאת, עופר, או שאתה רוצה להסיר אותה.

עופר כסיף: כן, אני רוצה רק במענה או בהמשך למה שמישהו אמר שם – לא קלטתי מי – שמדובר בנגזרת תקציבית גבוהה.

עופר כסיף: אנחנו יודעים שמדובר בנגזרת תקציבית גבוהה, ולכן אנחנו גם מבינים ומוכנים לקבל את זה שאי אפשר להצביע על זה כפי שזה מופיע בנייר שלפנינו היום, כדי לא לעכב את המענקים האחרים.

עופר כסיף: אבל אנחנו כן רוצים שהדבר הזה יועלה וכן תהיה אפשרות לעשות את זה – אם לא היום, אז כן שתהיה התחייבות לדון בזה בקרוב.

עודד פורר: אני מניח שאנחנו נקיים דיון באופן כללי על כלל התמיכות.

קריאה: הוא רוצה שזה יהיה בתוך ההחלטה.

עודד פורר: זה לא יכול להיות, אין פרקטיקה כזאת.

עודד פורר: עופר, אתה צריך להחליט האם אתה רוצה להצביע על ההסתייגות או שאתה רוצה לנסות ולקדם אותה בערוצים הרגילים של התדיינות מול משרד האוצר.

בועז טופורובסקי: אי אפשר להבטיח לו שיהיה דיון בנושא, וזהו?

עודד פורר: אני אומר, יש התדיינות מול משרד האוצר.

עודד פורר: ההתדיינות מול משרד האוצר תימשך ותהיה לנו גם התייעצות על ההסכם.

עודד פורר: זה בהחלט מקום שאפשר להעלות את זה.

קריאה: אני לא שומע מי מדבר.

עודד פורר: אני מדבר, עודד.

עודד פורר: אני אומר, אפשר יהיה לדון על זה גם כשנדון על ההסכם, והדיונים עם האוצר יימשכו.

עודד פורר: גם כשהם יבואו לפה כל פעם באישור התוכנית, בהחלט תהיה לך הזדמנות להעלות את זה.

עודד פורר: השאלה כרגע האם אנחנו מצביעים על זה.

מאיר שפיגלר: עודד, אני רוצה שיהיה דיון ספציפי על המענק – מענק, אני לא מדבר כרגע מעבר – שהמענק המדובר יהיה רלוונטי גם לאותה קבוצה - - -

עודד פורר: המענק הוא חד-פעמי.

עודד פורר: אתה רוצה את ההסתייגות הזאת – בסדר, נצביע עליה, חברים, אין מה לעשות.

עופר כסיף: אם לא מוכנים שיהיה מענק זה יכול להיכנס כמענק אחר כך, אבל שיהיה מענק.

עודד פורר: בסדר, זה יכול לבוא במסגרת הדיונים על התוכנית.

שי באב"ד: חבר הכנסת עופר כסיף, תן לי לשכנע אותך להוריד את ההסתייגות הזאת.

שי באב"ד: המענק עצמו באמת כרגע ניתן בקבוצות מסוימות – ניתן באופן גורף אבל ניסינו לאתר את אותן קבוצות שכרגע אין להן מענה, כמו הילדים, כמו מקומות של קשישים וכו'.

שי באב"ד: כל האוכלוסייה שנמצאת כרגע בחל"ת היא דווקא האוכלוסייה שנפגעת פחות כי היא אותה אוכלוסייה שכרגע מקבלת דמי אבטלה באופן מלא.

שי באב"ד: דמי האבטלה – בכלל בישראל, גם לעומת מדינות אחרות – הם מהגבוהים, אנחנו נותנים רשת ביטחון סוציאלית מהגבוהות שניתנות היום בעולם.

שי באב"ד: איפה הבעיה כן נמצאת?

שי באב"ד: הבעיה כן נמצאת לגבי אותם עצמאים, אותם פרילנסרים, כל אותם עסקים שעכשיו יוצאים ויצאו בלי עבודה, ולהם אין חל"ת.

שי באב"ד: בוודאי ובוודאי ששם אתה תראה, כשאנחנו נבוא עם התוכנית נבוא עם מענה הרבה יותר רחב מאשר 500 שקלים לבן אדם כדי שכל אלה שנפלו ולא מקבלים דמי אבטלה כרגע ואותם עצמאים שנמצאים כרגע בחל"ת, הם יקבלו באמת מענה מלא.

שי באב"ד: אז אני מציע, כמו שאמר היושב-ראש, ששם נציג לכם את זה, אתה תראה את המענה שניתן למאות אלפי הפרילנסרים והעצמאים הקטנים שכרגע אין להם מענה של דמי אבטלה, של עד 10,500 שקלים, שם אנחנו גם ניתן משהו הרבה יותר משמעותי מ-500 שקלים, ואני מבקש שתסיר את ההתנגדות כדי שנוכל להתקדם.

שי באב"ד: תודה.

עופר כסיף: אוקיי.

עופר כסיף: ואתה אומר שזה יידון בקרוב.

שי באב"ד: כן, זה יגיע לוועדה.

מאיר שפיגלר: כבוד היושב-ראש, אני מסתייג לגמרי ממה שאמר שי לגבי רמת הביטחון הסוציאלי שאנחנו נותנים במדינת ישראל לתושבים.

מאיר שפיגלר: לצערי הרב, מנקודת המבט של הביטוח הלאומי והנתונים שיש בידינו, המצב הוא הפוך לחלוטין.

עופר כסיף: אני מסכים איתך.

עודד פורר: אני מציע שהנושא יישאר לדיון הבא.

עודד פורר: עופר, אתה מסיר את ההסתייגות?

עופר כסיף: כן, אני מסיר את ההסתייגות.

עודד פורר: תודה.

שגית אפיק: אתה מסיר את כל ההסתייגות למעשה לגבי סעיף 406?

שגית אפיק: גם על החל"ת, גם על הסטודנט, עובד שגילו אינו עולה על גיל 20?

עודד פורר: לא.

עודד פורר: את זה יציג לדעתי אחמד טיבי.

עופר כסיף: זה אני אתן לידידי.

עודד פורר: חבר הכנסת טיבי.

אחמד טיבי: היות ועופר הסיר את ההסתייגות שלו, מה נשאר לנו, אדוני היושב-ראש?

אחמד טיבי: נשאר לנו מספר הילדים.

עודד פורר: גם הגיל.

אחמד טיבי: גם 20, 18 – אנחנו נצביע עליה.

אחמד טיבי: עכשיו בואו נדון בהצעה שלי ושל הסיעות החרדיות להעלות את המספר של הילדים מארבעה לשישה.

אחמד טיבי: אתה בעדה, אבוטבול?

משה אבוטבול: אני לשמונה כי יש לי שמונה.

אחמד טיבי: בינתיים אני העליתי לשישה.

אחמד טיבי: אגב, לי יש שתי בנות והן מעל גיל 18, אז גילוי נאות, אני לא נהנה מזה.

משה אבוטבול: אתה מדבר להעלות את זה עד גיל 20 גם?

אחמד טיבי: לא, זה משהו אחר.

עודד פורר: יש פה שתי הסתייגויות.

עודד פורר: כרגע הוא מדבר על מספר הילדים.

אחמד טיבי: מספר הילדים, בחוק מוצע שזה יהיה ארבעה ילדים.

אחמד טיבי: חברים, אני חושב שיש סיבה מדעית ועובדתית למה המספר הזה הוא נכון.

אחמד טיבי: כי רוב המשפחות שנופלות במספר שישה ילדים הן ערביות וחרדיות, ואלה בדרך כלל שייכים לאשכול נמוך או לשכבות סוציואקונומיות שצריך לעמוד לידן ולעזור להן.

אחמד טיבי: לכן אני אתפלא למשל אם הנציגים החרדים לא יצביעו עם ההסתייגות הזאת כי זו הסתייגות שאני קיבלתי לגביה פניות גם מערבים אבל גם מחרדים כדי להעלות אותה, ואני קורא לעמיתיי חברי הכנסת החרדים.

עודד פורר: תזכיר גם את הקמפיין של הרשימה המשותפת במגזר החרדי שהיה בזמן האחרון.

אחמד טיבי: כן, כן.

אחמד טיבי: היה קמפיין – היה ביידיש.

אחמד טיבי: ואולי כך גם תוכלו לפצות על הטעויות ההיסטוריות שעשיתם בחוק קמיניץ ובחוק הלאום, ותצביעו בעד.

עודד פורר: אתה רוצה להצביע על ההסתייגות, אחמד?

אחמד טיבי: אני רוצה להצביע על ההסתייגות.

עודד פורר: גם על ההסתייגות השנייה.

אחמד טיבי: גם על ההסתייגות השנייה.

שגית אפיק: זו הסתייגות תקציבית.

קריאות: - - -

אחמד טיבי: לגבי ההסתייגות אני רוצה לחדד.

אחמד טיבי: מדובר בשישה ילדים, ולחילופי חילופין - חמישה ילדים.

קטי קטרין שטרית: עודד, אני רוצה להעיר.

קטי קטרין שטרית: אתם אמרתם לי שזה בסדר לגבי האומנה, אבל ממש לא.

קטי קטרין שטרית: מפני שמה שאני הבנתי זה שמנכ"ל הביטוח הלאומי קבע - - -

עודד פורר: אני אעצור את הדיון.

עודד פורר: אז אני מציע שהקואליציה תתכנס לדון בעניין הזה.

קטי קטרין שטרית: מה העניין?

קטי קטרין שטרית: אתם אמרתם שזה בסדר.

שי באב"ד: קטי, בואי נדבר על זה בנפרד, הוא יעצור את הדיון.

קטי קטרין שטרית: אוקיי.

קטי קטרין שטרית: שי, אני נשארת איתך אחרי זה, אני חייבת לגמור את זה.

עודד פורר: סוכם שזה ייגמר, וזה נגמר גם טוב בין המנכ"ל לבין מי שהעלה את זה.

קטי קטרין שטרית: ההורים הביולוגיים.

אחמד טיבי: נדמה לי שדיברנו על מספר הילדים.

עודד פורר: אנחנו בהסתייגות של חבר הכנסת טיבי.

עודד פורר: אין לי הסתייגויות נוספות שהוגשו, אני רוצה להצביע על ההסתייגויות.

עודד פורר: אני גם לא פתחתי את זה עוד פעם להגשת הסתייגויות.

שגית אפיק: זה מעל 6 מיליון בוודאות?

קריאות: - - -

אחמד טיבי: מה העלות התקציבית?

 << דובר_המשך >> אלון מסר: אנחנו לא יודעים מספר מדויק, אבל ממה שאני יודע, מעל 150 מיליון שקלים בוודאות – אני לא יודע כמה מעל.

אחמד טיבי: אתה חושב שהעדה החרדית לא שווה 150 מיליון שקל?

אחמד טיבי: לא שווה עזרה וסובסידיה?

קריאות: - - -

אחמד טיבי: מדובר בשכבות נזקקות – גם חרדים וגם ערבים.

עודד פורר: תודה, חבר הכנסת טיבי.

שגית אפיק: לסעיף 1 יש לכם נוסח מעודכן בהמשך למה שדיברנו.

עודד פורר: חברים, אנחנו עוברים להצבעה.

עודד פורר: היועצת המשפטית תנחה אותנו וככה נצביע גם על ההסתייגויות תוך כדי החקיקה.

שגית אפיק: לסעיף 1, זה נוסח מתוקן בהמשך למה שהקראנו ודיברנו בישיבה הקודמת, אין לו הסתייגויות, אתה יכול להצביע עליו.

עודד פורר: סעיף 1, תיקון חוק הביטוח הלאומי.

עודד פורר: הצעת חוק הביטוח הלאומי (תיקון מס' 213 והוראת שעה – נגיף הקורונה החדש) (קביעת ועדה), התש"ף-2020.

עודד פורר: סעיף 1 לחוק.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: אושר.

עודד פורר: כולם בעד, פה אחד.

מאיר שפיגלר: כבוד היושב-ראש, זה לחבר כנסת טופורובסקי.

מאיר שפיגלר: אנחנו בין לבין - - -

עודד פורר: מאיר, סליחה, אנחנו בהצבעה.

מאיר שפיגלר: באופן כללי, סעיף 69 לחוק - - -

עודד פורר: תודה.

שגית אפיק: אחרי סעיף 1, יש הסתייגות של חבר הכנסת אחמד טיבי.

שגית אפיק: בשם כל הרשימה המשותפת?

אחמד טיבי: כל הרשימה המשותפת.

שגית אפיק: בשם הרשימה המשותפת, הסתייגות לגבי הילד השישי; לחילופין – הילד החמישי.

שגית אפיק: תצביע על ההסתייגות.

עודד פורר: ההסתייגות של חבר הכנסת טיבי.

עודד פורר: מי בעד ההסתייגות?

עודד פורר: מי נגד ההסתייגות של חבר הכנסת טיבי?

עודד פורר: בעד – 3

עודד פורר: נמנעים – אין

עודד פורר: 3 בעד.

עודד פורר: ההסתייגות נפלה.

אחמד טיבי: אגב, הערה היסטורית.

אחמד טיבי: לראשונה הסתייגות שלי נופלת מזה מספר שנים, ואני משתוקק שגפני יחזור שוב להיות יושב-ראש הוועדה.

עודד פורר: אתה אומר שאז תצליח להעביר את זה לשישה ילדים.

עודד פורר: אם חבר הכנסת גפני היה פה, זה מה שהיה קורה.

שגית אפיק: סעיף 2 – אין לו הסתייגויות.

שגית אפיק: אפשר להצביע.

עודד פורר: סעיף 2, ללא הסתייגויות.

עודד פורר: מי בעד?

עודד פורר: מי נגד?

עודד פורר: מי נמנע?

עודד פורר: אושר.

עודד פורר: אין מתנגדים, אין נמנעים.

עודד פורר: הסעיף אושר פה אחד.

עודד פורר: מה עם ההסתייגות עד גיל 20?

שגית אפיק: עובד שגילו אינו על 20.

שגית אפיק: אתם רוצים אותה?

אחמד טיבי: כן.

אחמד טיבי: חשוב שהציבור יראה את ההצבעה.

שגית אפיק: זה גם של המשותפת.

אחמד טיבי: בשם כל הרשימה המשותפת.

שגית אפיק: היא גם תקציבית, אני מניחה.

שגית אפיק: היא מעל 6 מיליון.

קריאה: גם תקציבית וגם מעל.

עודד פורר: מי בעד ההסתייגות של חבר הכנסת טיבי?

אחמד טיבי: שאומרת – תסביר לפרוטוקול.

עודד פורר: תסביר.

שגית אפיק: מי שהוא מתחת לגיל 20 ובשנה האחרונה לקורונה הוא עבד, ב-12 החודשים שלפני הקורונה הוא עבד, ועבודתו הופסקה בשל הקורונה, דוגמת סטודנט.

עודד פורר: ולא שירות צבאי לאומי.

שגית אפיק: הוא לא אמר "ולא שירת".

שגית אפיק: יהיה זכאי גם הוא למענק.

עודד פורר: מי בעד ההסתייגות?

עודד פורר: מי נגד?

עודד פורר: מי נמנע?

עודד פורר: בעד – 4

עודד פורר: לא אושר.

עודד פורר: 8 מתנגדים, 4 תומכים.

עודד פורר: ההסתייגות נפלה.

עודד פורר: סיימנו את ההצבעות.

עודד פורר: חברים, חוזרים למליאה.

קריאה: חוזרים אחרי כן להתייעצות?

שגית אפיק: מליאה ואחרי מליאה – התייעצות.

עודד פורר: אחריה נקיים התייעצות, ושם יהיה לכם קשה.

אחמד טיבי: רוויזיה.

עודד פורר: רוויזיה של חבר הכנסת טיבי.

אחמד טיבי: - - -

עודד פורר: מסיר אותה.

עודד פורר: חבר הכנסת טיבי הסיר את הרוויזיה, לבקשתו של חבר הכנסת גפני.

אחמד טיבי: מסיר.

עודד פורר: חברים, הישיבה נעולה.

עודד פורר: תודה.